url: =Mi hampha ~ GS Pau :: ZOMI DAILY\nposted on 26 December 2018 at 11:28 am Lomkholna: Article, GSPau\nMihingte pen i ngaih a tuam, i teenpih a tuam hi theipha mahmah hi. Kawlte in “A kingai khempeuh kiteengkhalo a, a kiteeng khempeuh zong a kingai hi tuanlo” ci uh hi. I ngaih khempeuh zong kiteenpih ngamlo a, i teenpihte zong i ngaihpente na hi khol lo hi. Nupa khempeuh zong a kingaih manun a kiteeng na hi khin peuhmah lo uh a, a kingailopi mah nu leh pa’ thuman’na leh thu khatpeuh hang tawh a kiteeng khawng zong ki-om hi. Nupa hi khin gegu napi khan tawnin a kingai thei kiuhkeuh lo, a lungleeng thapai khawng zong ki-om tuak mawk hi. Hih bang mite pen leitung khangkhat nuntak sung adingin mihamsia taktakte ahi uh hi. Tua hi a, a ngaih tawh a kiteengkhate mihampha taktak ahi uh hi.\nMihingte pen i uuk a tuam, i nasep a tuam hi theipha mahmah hi. Zomi siavuanpi khat in,”Keima’ uuk taktak pen lokhawh hi, siavuan ka sep pen ka pa’ hong deihsakna hang hi,” ci-in gen hi. Kumpi ulian khat in zong,”Keima uuk taktak pen sumbawl hi, sumbul ding nei zolo uh ka hih manin uuklopipi-in kumpi na a seem pong hi ing,” ci-in gen hi. Zomi biakna makaipi khat in zong,”Keima’ uuk taktak pen galkapbu hi, ka nu leh ka pate’ hong deihsakna hang tawh Pasian’ na a seemkha hi ing,” ci-in gen hi. Sumbawlpa khat leuleu in,”Keima’ uuk taktak pen kumpi ulian hi, ka pilna in a cin’loh manin a suak zolo hi ing,”ci-in gen hi. Hih bang mite pen mihamsia cih ding ahi hi. Tua hi a, a uuk mah a seemkhate mihampha taktak uh ahi hi.\nMihingte pen i duh a tuam, i neektheih a tuam hi theipha mahmah hi. Mi pawlkhat in a duh uh ne zo lua mahmah ding hi napi, a cidamna uh tawh kituaklo ahih manin ne theilo mawk uh hi. Gentehna-in voksa bang duh mahmah napi, sikhang natna nei uh ahih manin a ne ngam lo khawng ki-om thei a, niangtui bang zong duh mahmah napi, zumkhum natna nei uh ahih manin a ne ngamlo khawng zong ki-om thei hi. Pawlkhat leuleu in a duh uh ne theilua mahmah napi, zawn’ luat manin ne zolo leuleu uh hi. Hih bang mite mihamsia uh ahi hi. Tua hi a, a duhduh ne thei a, zong a ne zo mite mihampha taktak ahi uh hi.\n4. Ama’ nopsak pawlpi ah a omkhate\nMihingte pen i nopsak pawlpi a tuam, i omna pawlpi a tuam hi theipha mahmah hi. Pawlkhatte tanau vai hangin nuamsalopipi-in pawlpi khatpeuh ah om geigai thei uh hi. Pawlkhatte leuleu, sum leh paai khat bek ngaihsutna hang tawh ama’ sanzia tawh a kituaklo pawlpi khatpeuh ah om kenkan pong thei uh hi. Numeite bang pawlpi dangah pasal a va neih uh ciangin ut ta kei leh a pasalte’ pawlpi sung mahah a om tentan uh hong kul mawk hi. Hih bang mite mihamsia cih ding hi. Tua hi a, ama’ lunggulh pawlpi, ama’ nopsak pawlpi sungah lungkim takin a omkha mite miham taktak ahi uh hi.\n5. Ama’ nopsakna khua ah a teengkhate\nMihingte in i teennopna khua a tuam, i teenna khua a tuam hi thei mahmah hi. Kawlte’ paunak ah “Na nopsakna munah om ke’n la, a kilawmna munah om zaw in,” cih khat a om mah bangin nuntak zon’na tawh kizui-in nop i sak khollohna khua peuhah zong kiteeng kha thei hi. Pawlkhatte leuleu amau’ utna khua, amau’ nopsakna khua mahah teengkha uh hi.Tua bang mite pen mihampha cih ding ahi hi. GS Pau\nPrevious: Tukhawngteng ka ommuanaa, ka ngaihsut sut thu in ~ Pau Za Mung\nNext: Kipawl siamlohna koilaipan khangsaksak kha ihihiam?


timestamp: atn

url: =A puahphat huai tulai kammal kizangte ~ Awn Za Pau :: ZOMI DAILY\nA puahphat huai tulai kammal kizangte ~ Awn Za Pau\nposted on 26 January 2019 at 10:02 am UTC+9:30 Lomkholna: Article, Awnzapau, Theihhuai\nThupatna :: Tu hun tu laitakin internet pan hi ta leh radio/tv pan hi ta leh thu kizakna baih mahmah a, lei mong khat a om Zogam khua-neu khua-ta a piang thute akipan a thu bek hi lo in a meel a puam tawh setkan tawm vei sungin leitungbup a kizelh pah ziauziau hun a hihi. Tua hi a tuate lakah ih Zopau Zolai ih Tedim laite leh kammal kizangte zong a tuamtuam tampi tak kimu thei bek hi lo in, kitenna Mopawi sapna laidal tung khawngte naleng ah zong, zat dia kilawm hethet lo kammal khelnono kizang kha takpi mawk ahih manin, tuate lak ah puahhuai kasak mahmah tu tadih a ka phawk khak sunsun anuai a kammal kizangte ahihi.\n01. Motal/ Talmo, Mopipa, Mopa: Maakthakpa (Bridegroom) akicih ding munah uham khinsa biakna siate mahmah in zong Maakthakpa cih ding gegu munah Mopa, Mopipa, Motalpa cih a kipan hih kammalte kizang munn lua mahmah a, nopmawh mahmah lua ahih manin, tua kammalte ii a khiatna taktak ih tel theih dingin a nuai a bangin kong pulaak ding hi.\n(a) Motal (keh) Talmo: Zomite ngeina hoih mahmah khat pen khang simna ah pasalte bek bulphuh a kisim ahihi. Tua ahih zah khat in pasalte pen numeite tawh tehkakna in kithupi bawlin, nu leh pate sanggam unaute ii suan leh muanin kinei hi. Zi a neih uh ciangin a sunghte beel in om ngei lo uh a, zawng ta leh hau ta leh a nu a pate inn ah (keh) ama zon tawm inn khat peuhah a hi thei bangbangin a zi a tate tawh teng khawm uhhi. Kawlte leuleu ahih leh a sunghte kiangah a teng zawsop leuleu uh a, a mau sunghte beel a tengkhawm cih khawng phamawh sa khollo uhhi.\nHih talmo leh motal kizang ta dihdih pen ko neu lai Tedim khuapi ah Manglai sang ka kah lai pekpek (1955-1960) kum huam sung khawng a thu piang hi a, ko khan-gual kikholhpite kiang pan a, a piang masa kammal ci leng zong kikhial hethet lo ding hi. Tal cih kammal tawh kizangkop lailai ahih manin, a zakdahhuai theithei ding leh a thangpaihhuai theithei ding a, kam hoih lo akha theithei kammal kizang ahihi. Sialtal, bawngtal, keeltal kici khe li nei bangmah ngaihsutna meel thei lo ganhingte tawh gentehna ahihi. Maakthak khat in a sunghte beel a mothak mun a la bunglehte ekkha nam liang a zahkona a, talmo (keh) motal cia akiphuak ahihi.\n(b) Mopipa: Mo ih cih pen zi nei zi pi ding Maakthakpa a’dingin a mo hi zenzen lo hi. A zi ding ahihi. Maakthakpa pen Mopipa ci lo in Zipipa ci leng maan zaw ding hi. A maan taktak in zi nei dingpa ii nu leh pate adingin a mo hi bek hi. Tua ahih manin a tapa kitenpih ding a, a laak nungaknu pen amau a’dingin a mo hi a, Mopipa pen Maakthakpa ii pa (nu leh pate) cihna hi zaw hi. Tua hi a, zi nei dingpa zipi dingpa pen Maakthakpa mah cih ciatciat ding hi zaw hi.\n(c) Mopa: Mopa cih zawzen pen bangmah thei naii lo naupang pau thei panpante zat dia kilawm bek ahihi. Mo cih kammal pen pasal tungah kizang ngeingei lo a, numei tung bek ah kizang ahihi. Monu ahih kei leh Mothaknu cih ding bek om hi. Mopa pen kam kitukalh mahmah kammal ahihi. Tua kammal zang khate in den a ih gen talmo leh motal tung pan a, a ngah masak hi kha teltel ding a, a tal zawzen liang sangin in a kammal hoih zaw deuh ‘mopa’ a zang hi ngeelngeel ding uhhi.\n(d) Mothaknu/Monu: Mangpau in bride kici a, mothaknu, monu cih ding lo-ngal a dang om thuah lo hi. Mothaknu pen Maakthakpa’ nu leh pa a’dingin a mothaknu uh ahihi. Tua hi a, Maakthakpa leh Mothaknu (keh) Maakthak leh Mothak cih ding lo ngal a dang kammal zat ding om peuhmah lo hi. Ih Zomite khanglui paunak ah “Zing Guah Zu leh Maakthak Si” na ci a, zingguah zu zong a theu baih mah bangin maakthak si zong kimangnilh baih kingil baih hi a cihna ahihi. Hih mun ah Mothak leh Maakthak akicih hun sung pen kha nih kha thum kan ahi kei leh, a tam pen leh zong kum khat kan hi peuhmah lo ding hi.\n(e) Maakthakpa : Mangpau in Bridegroom kici a, a zi ding tawh kitenna a bawl dingpa’ ahihi. Mothaknu’ nu leh pate a’dingin a Maakthakpa uh ahihi. Tua mah bangin midangte in zong Maakthakpa mah akici ahihi. A sawt zawk deuh ciangin a Maakpa uh ka Maakpa uh cih bang a kizang ahihi.\n(f) Moliahnu: Mangpau in Bridesmaid kici a mothaknu tawh kithuah ding a kiseh ahihi. Moliahnu akici mah bangin mothaknu ii deih penpen a maingap penpen nungak khat peuh kiseh hi. Nungak lai ama sanggamnu khat peuhpeuh zong kiseh thei hi.\n(g) Maakliahpa: Mangpau in Bestman kici a, Zomite’ khanglui lai kitenna ah Maakthakliahpa cih bang om lo hi. Ahi zongin mikangte tat dan mah zui a, Christian ngeina tawh kitenna ih bawl ciangin, maakthakpa tawh kithuahpih dingin tangval khat kiseh hi. Maakthakpa liah ding (keh) kithuahpih dingin nidang lai bang hi leh tangval lai ahih nak leh a bawmtapa/ a kawngompa ahi lawm ngenpa (Kawlpau in Aungtuaipa) kiseh leh kilawm pen ding hi. Tua ahih kei leh zong maakthakpa’ zawlpa ahi zongin a sanggampa ahi zong tangval lai khat peuh kiseh thei hi.\n(h) Mopawi Sapna Lai: Tu naii mahmah December ‘18 khasung Mopawi Sapna laidal khat tungah, Mothaknu leh Maakthakpa min a kigelhna ah a minno bek kigelh a, a minpi taktak kigelh kilkel lo lai mawk hi. Tua bek tawh man naii lo lai in, Mothaknu pen lamlak zawlta lah hi peuhmah lo, a zahtakhuai Pasian thu um mahmah nu leh pa tung pan piang, ahing a cidam mahmah lai sitset nu leh pa a nei gegu kim lai, Mothaknu’ nu leh pa min kihel kilkel lo in zipi dingpa ahi Maakthakpa’ nu leh pa min bek kihel sese hi. Hih thu zong kineuseekna leh kideidanna lianpi khat suak a, a kuamah peuh in ih ciinh ih zuih hethet loh ding hoih kasa hi. Mothaknu leh Maakthakpa te minpi zong gelh ciatciat ding kisam hi.\n02. Khuami: Zomite in “mi” acih mahmah a deih pha diak a zang phadeuh nuamte ih hihi. Tua huhau in tu dong mah “mi” tawh kisai in ih gam ih lei khantohna ding ih masuan kin zawk awl liangin ih buaipih tha paai hi. Tua kawm kal ah hong kibehlap thuahthuah ta lailai hi. Sihkohna, dammawh kohna, mi mangg kohna cih a kipan tangkona, thu kizaksaknate ah gentehna in, Mauvom khuami Tang Lian Do, Pimpih khuami Pu Ngam Bawm, Dakdung khuami Pi Cing Khup… cih bangin hong kisuaksak tangtang hi. Kei muhna ah ‘Mauvom khua a teeng/piang’, ‘Mauvom khua pan’ ahih kei leh a tom theithei in ‘Mauvom pan’ ci lel leng zong kitel zo pha mahmah in ka um hi. Tua bangin zang suaksuak khong le hang a sawtsawt ciangin Mauvom mi, Pimpih mi, Dakdung mi cih hong piang thuahthuah ding na leng ka lunghihmawh hi. Minam kibehlaplap sak nuam a, a kinensuahsuah nuam tawh ih kibat ding deih huai lo hi.\nKhua min zui a minam kilawhna ah, Saizang mi, Dim mi, (Dimpi) leh Phaileeng mi etc. cihte bek om a, adangte pen Sihzang, Teizang, Zo, cih akipan lobuang adang om lo hi. Tuate mahmah zong ih kipumkhat theihtheihna dingin Tedim mi (keh) Zomi bek tawh kisam thei le hang ih deih ih sawm sann laitak ahihi.\n03. Lai-atpa: Lai atpa cih pen mikang pau in ‘clerk’ kici a, zum thupite ah LDC, UDC leh BC ci’n nam thum mah om a, zum tawh kisai lai vive a at a gelh takpite ahihi. Ulian makaite sawltak lai atte ahihi. Ahi zongin LORC (Law and Order Restoration Council) hong khankhiat akipan khuaneu khuata khempeuh leh khuapi khualiante ah a veengveeng in hong khenin hausa upa kisehna ah lai at dingin LDC khatta hong guan uhhi. Tua lai ah tan 10 A or B a ongte Lai-atneu kipia a, a mau hausa upa lakah zong lai thei pente khat ahih manin, Thuzeekpi/Thuvaanpi ahih kei leh Tanupi mun ah vaiipuak la dingin kiseh pahpah hi. Tua ahih manin tua zawh akipan Thuzeekpi/Thuvaanpi ahih kei leh Tanupi kici kammal pen damdamin hong maimang hithet a, Lai-atpa cih kammal in mun hong la hi. Ka zak tung lai bang peuhmahin bangdia thuvaanpi khat lawmlawm lai-atpa kici zawzen hiam ci’n lamdang zong kasa mahmah mai hi. Tua hi a, tu a kipaninin Lai-atpa kicih zawzen liang sangin tua munah Thuzeekpi/ Thuvaanpi, Tanupi cih bangin ih zat tanggtangg ding ahihi. LDC > Lower Division Clerk, UDC > Upper Division Clerk, BC > Branch Clerk\nHih a tung a kammalte pen a pil masa a tei masa ko tung ko ma pek a, university, college tungsate in a na phuak khitsa hi a, a hoih zaw kammal zong om tuan nawnin ka um kei hi.Tua tawh kizomin President/ Chairman cih kammalte munah Pawllutang, Makaipi kici leh hoih pen ding hi. Pawllutang pen kipawlna khat peuhpeuh ah Presidentte cihna hi pah ding a, makai pipen, ki-ukna lam a gam makai a tuamtuamte tungah zat dingin kilawm kituak pen ding hi.\n04. Mawhpuak leh Vaiipuak: Mawhpuak ih cih pen Adam leh Eve te tung pan a ih luah suksuk pianpih mawhpuak (sin) hi a, vaiipuak leuleu ciangin kumpi nasepna akipan adang nasep silbawlna a tuamtuamte ah sep ding bawl ding kiseh a tavuan lakna pen vaiipuak ki ci hi. Tua ahih manin mawhpuak cih kammal pen Pasianthu tawh kisai mihingte a mawhsa a piang ih hih lam gennopnate bek in zat dingin hoih hi. Tua lo ei nasepnate tawh kisai vaiipuak neihnate ah tua kammal tawh ih zat ciangin, kituak kilawm het lo hi. Sem zong sem taktak cian nai lo, a nasepna tawh kisai a mawh khin akhial khin tawh kibang pah miikmeek a, kaamsiat huai liang hi.\n05. Tarlen leh Kivakhna: Ei pau a ‘kivakhna’ cih a om gegu khin kim lai, a Mangpau awsuah zong maan tumteng meel lopi in, tarleen ih ci diadua a, a taktak in mikangte pau ‘talent’ kici a zui duaiiduaii tazen ih hihi. Tu hun ciangin kinakzat khin lua ahih manin ei pau bang a sa kha om kha phial lai ding uhhi. Kivakhna kici pen a khanglui pau ciik mahmah tawh “a tem paina” ci in zong ei pu ei pate hunin kizang pha mahmah napi, tu lai khangthakte’n thei ban lo uh ahih manin, kithei nawn lo a, a maimang dekdek hi ta hi.\n06. Satangciim: Tangtawng pekpek a ei mau pau om khin gegu tazuk satangciim, savaimiimciim, sabuhciim cih suk ziau ding kim lai, ei a’ lo tata peuh thupi sak nuam zaw ih hi tam ‘sabuti’ peuh ih ci kaltang nuam se hi. A mun a mual zui in min lawh ding thu maan thu dik mahmah hi zaw kasa hi. Ih pau ih hamte kepcing huai hi cih deihsakna hi. Haka khuapi ah bel tu ma kum 40 lai pekin kizuak khin a, taang leh buh zong tawh hi peuhmah lo lai in, ei lamah ih zat ngei khol hetloh vaimiim vive tawh huan khawm uhhi. Ei lamah bel ih pu ih pate khan lai pekpek a, taang leh aksa ciim sat cih khawng, tua ahih kei leh aksa takte a min khinteh thukkhia, aksa huanna a tui lakah taang ciim huan zong lim kisa pha mahmah hi. Tuhun ciangin a sa teng balnen in a tui tawh kihuan khawm ahihi.\nMinpi leh Minno: Zomite in a sing a suang, a mual a guam leh ni taang kha taang tungtawn a min phuakte ih hi kei a, khangsimna leh sungh leh pu simna in min phuak tangtangte ih hihi. A hi zongin nu leh pa a tam zaw in in a minpi tawh kisam galgal nuam lo zaw tek uhhi. Tua kawmkal ah minneu bek a kisap ngawingawi pen kiciansa lo a, minpi tawh a lo tangtang leh a lungkim ngiat papi pawl khat bel om kiukiu sam hi. Ahi zongin nupi papi a tam zaw a tate neu lai phatdiak hun sung bang peuhmah na a sak ding lau in, a minno bek na lengin kisam ngam lo a, a it luat manin, kheii aw, bawi aw, tuhun ciangin boih aw.. cih khawng kinaak zat sann bilbel ta buangin, a kamneel theithei kizang ahihi.\nPawl khatte in tua minno zompaih in kizang suaksuak ahih manin, a lawm a gual kitheihpite in, zum vaii bang vaii a, minpi taktak a kisap ciangin a lawmpa/nu min takpi kidong leh thei kha lo in buai lawh mahmah thei uhhi. Tua ahih manin minno minneu zong zattuaknate ah zang a tua lo buang, zum vaii a kipan kipawlna a tuamtuam leh mi honpi tawh kizopnate ah minpi mah zat tangtang ding akisam ahihi.\nMin leh Beh: Tu hun ciangin a Mikangte zat dan ahih kei leh ih India lam a Zomite zat dante eengin, min nungah beh min kiguang tangtang a, a khua min lo buang dot ding om nawn lo hi. Kawlgam sung bek hi lo ukpua gam citengah Zomite ki-om kawikawi hi. Ko khan-gual pawl bang peuhmah pen a khangham lam ka hi ta uh a, mi zong theihsasa kimangngilh kik ziauziau ta hi. Mi khat peuh thu lah kithei pha nuam mahmah kik bilbel hi. Amin dot khit a hong dawn zawh ciangin, tangval maw zi leh ta nei? Na nu na pa kua? Na khua uh e? Yangon or Mandalay, Kalaymyo hong cih ngeiingeii leh Khamtungah (Zogamah) na khua uh e koi lai? Tua zawhteh lungkim zo naii tuan lo in, na beh uh e leh? Ih ci thuahthuah toto thei lai hi. Theihhuai vive mah ahih tei hangin, kimuh cilcil a kidot huai maw cih zong ngaihsuthuai hi.\nHih lam a khangkhia ko kiang lam a mikangte bang tua zah va dong leng heh lua mahmah mai ding uhhi. Nang tawh bang kisai! hong ci suk ziau thei ding uhhi. A mau kiangah nipi sim a ih kikhopna khatah, khat vei sunsun bang kikhawm kei kha leng a mai nipi ciangin, nung nipi a nong kikhop loh hong phawk tak ing ei! Hong ci lel ding uh a, banghang a hong kikhawm lo na hiam? Koi lai ah pai na hiam? Zum kong mangkong a kidot bangin hong dong thuah nawn lo ding uhhi. Eite pawl bel kithukhualsak bang keek khat in ih kidong thuahthuah thei a tua ding hi zaw lo hi. Nang tawh kisai lo mi thu mi la a kansut a suak leltak na hihi.\nTua hi a, a khat veina kimu pak kim lai, ih kawi dotdot niloh pen mi deidan nopna (racist) nei leh kilawm sii.. hong kici thei ding hi. Adiakdiak in ko khangham khin pawlpawl lo siah tu lai khangnote in zathuai het nawn lo banah zong kizang khol nawn lo ta hi. Tua bang ding mah ahihi. Cihnopna ah Ciimnuai Zomi vive gegu kinensuahsuah lo in beh pai khua pai lua gawp kei zaw leng cih deihna ahihi.\nThu-maahialna :: Ahi ta zong in lah a tung a thute kidotdot zawh ciangin, na khua hausapa uh kua ahia? Na hausapa’ makaihna tawh na khua na tui a’ding uh bangteng sem zo khin ta nei vua? Tu mahmah in na khua na tui uh a khantohna dingin bangteng sep san lel tak nei vua? Mailam kum 5 kum 10 a’dingin bangteng sep ding gelna nei khol khin na hi uh vua? cih a kipan gam leh lei khantohna ding kidong tangtang in kikum toto le hang, tua thu kidotnate tungtawn in ih gam ih lei ih khua ih tui it theihna lungsimte hong phong hong khanglo sak pah ding a, gam leh lei khantoh nading cih lungsim sungah ngaihsut theih vinvenna lungsimte hong no suah sak pah ding hi.\nLungsim ngaihsutnate hong sel hong mawn hong nguum hong palh sak zawh ciangin, teh leh gah hong nei in, a hiang hong zau semsem ding hi. Gam leh lei ih it theih ciangin ih kam pau ih muk pau ih Zolai leh ngeina hoihte khempeuh kepcing nopnate hong khang semsem pah takpi ding hi. Gam makai khat ding ngiimna a neite in zong khasum sanna ding bek ngaihsun a, mekuang lui hi lo in gam leh lei khat teitei ka puah zawh ka zun zawhna ding leh a om nai lo sep ding bawl ding kisamte a sem a bawl masa pen ka hih zawhna ding cih lungsim hong guan pah ding hi. A kawciik lungsim ngaihsutnate mun pan gam leh leii khantohna ding ngaihsun khawm thei pah ding hang a, lungsim puak ziate kibangin sinthu khat in tui bang luang thei pah ding hi hang cih kei mah mimal upna leh muhna ahihi. Pu Awn Za Pau\nPrevious: Zomi sungah Record Break khatin ka ciapteh Lengtong Pauno\nNext: ZAM Thupuak :: 27 Jan 19 (Lung himawh kei in)\n30 January 2019 at 10:50 am\nHong gen thuah lai ning. Moliahnu pen Mangpau in “Bridesmaid” kici a, maakthakliahpa (keh) maakliahpa pen “Best Man” kici hi.Nong dot ka lungdam mahmah ei Cin.\n30 January 2019 at 10:19 am\nZo ngeina a moliah bek om a, moliahnu pen mothaknu tawh akinaii akitheisate kicial hi. Maakthakliah om lo hi. Christian ngeina tawh ih kiten ciangin mikangte zatdan eengin ei danin gen leng maakthakliah (keh) Maakliah cih a kiguang ahihi.\nThang Deih Cin says\n28 January 2019 at 9:50 pm\nPu aw Mopa pen Maakthakpa ki ci leng\na Moliahpa pen———-?\nLeave a Reply to Awn Za Pau Cancel reply\nZAM Thupuak :: 25 Aug 19 (RSC-Post team pan theihsakna)\nNamdang zi leh pasal neihna ~ Pau Tun Thang\nZi hoih gamtatzia ~ Job Cinpi\nGamdang tung Zomite - 1 ~ Dr. Ngul Khan Pau\nGamdang tung Zomite - 2 ~ Dr. Ngul Khan Pau


url: =Gamlian te ki ukna zia kikhelna leh mailam ah a nawngkaisak theiding thute ~ Khup Lian Thang :: ZOMI DAILY\nposted on 4 March 2018 at 8:19 pm Lomkholna: Article, Khuplianthang, Politics\nGamlian te ki ukna zia kikhelna leh mailam ah a nawngkaisak theiding thute (1918-2018) Khup Lian Thang\nLeitung Galpi khatna khit ciangin leitungah ki ukna nam pi 3 hong piang hi. 1) Democracy –mipi thu neihna tawh ki ukzia, 2) Communism- Party khat/Makai pawlkhat ii thu neihna tawh ki ukna, leh 3) Fascism- Mikhat ii thuneihna tawh a ki uk in amau minam bek minam thupi ahi sak, cih bangin ki ukna lianpi thum tha khauh mahmah hi. Galpi nihna pen Democracy ki ukzia leh Commnism ki ukzia tawh a ki uk USA/British/France (Alliance Force) leh Russia te in Fascism ki ukna a bulphuh gamte’ (Germany/Italy/Japan) ki do na ahi hi.\nFascism tawh a kalsuan gamte in galpi nihna in gal lel gawp in Fascism ki ukzia bei pah hi. Hih galpi nihna hangin mimal 60-80million bangin nuntakna bei lawh hi. Leitung mipha zah ii 3% ding bangin ki um mawh hi. Fascism tawh ki ukna in sawt len zolo vetlo hi. Lam khial mahmah gam makaih zia leh minam it zia ahi hi.\nKi ukzia nam nih\nA om lai ahi Democracy leh Communism ki ukzia pen ong thakhauh mahmah hi. Democracy tawh kiuk zia pen\n1)mipi in thunei, suakta takin gamta luhek kampau thei,\n2) Gammi khempeuh in suakta takin sum leh paai bawl thei in, a uk Kumpi in nawngkai sak lo beklo in panpih hi.\nA langkhat ah Communism pen 1)Party khat, mi tawm khat in thunei bek hi. Media khempeuh kumpi in len in mimal, kipawlna tuamtuam te’ a dingin suahtakna om lo hi. 2) Sum bawlna khempeuh kumpi thunei ten len cip, suakta takin sum ki bawl theilo cih hi pi pen hi. Nasep hahkat, mite sangin na siam na pilzawk hangin amau ngahzah amau neihzah bek mah, ngah peuhpeuh a kikim in hawm diamdiam na ahi hi.\nGalpi nihna khit ciangin Democracy ki ukzia tawh Gam lian gam hau USA leh Europe nitum na gam lam teng leh Asia pan India, Japan, Kawlgam cih bangin kalsuan uh a, Kawlgam sim loh phial hih ki ukzia tawh kip mahmah hi. Communism kalsuan zia tawh Russia te’ makaih Soviet Union (Gam 15 bang belpawl) leh Yugoslavia (gam 5 belpawl) hi in, Asia pan gam lian a hi China leh a dang gamneu pawlkhat zong kalsuan uh hi.\nKi ukzia namnihte’ kidemna\nGalpi nihna khit teh hih Democracy ki ukzia leh Communism ki ukzia tawh a kalsuan gamte nakpi takin ong kidem uh hi. A diak in USA leh Soviet Union te khauhtak in kidem uh a, hauhna, setvan lam siamna leh galvan lam ah tha khauh mahmah ciat uh hi. Hih Gam lianpi nihte nakpi takin kidem uh a, tua pen Cold War ci in ki ciamteh hi. Galvan hoihnono a bawl masa kidem uh a, Nuclear galvan a tam nei zozo kidem uh hi. Hih hun sungin Van awngthawl ah thu leh la a kan ding setva te khahkhia uh a, Khapi tung nangawn ah a kah masa ding ki dem uh hi. A siamna a hauhna a kidem ban ah, a mau gam i ki ukzia/kalsuanzia (Idelogy) te a ki zelh nangin zong hanciam mahmah ciat uh hi.\nGentehna in galpi nihna sunga gallel Germany pen khennih suah uh a, nitumna lam(West Germany) pen USA ten panpih in Democracy ki ukzia tawh kalsuan uh a, nisuahna lam (East Germany) pen Soviet Union te’ thuneihna huzap nuai ah, Communism ki ukzia tawh kalsuan uh hi. Korea gam zong leilu lamah USA te, leitaw lamah Soviet Union te in panpih in gam nih mah in kikhen uh hi. Ki ukzia zong Democracy leh Communism ki ukzia hi pah in tuni dongin ki gawm zo nailo hi. Veitnam zong tuamah bang hi in Soviet Union te makaih Communist in gualzo ahih manin tuni dongin Communist tawh ki uk suak hi.\nKi demna khauh pai lua\nHih kidemna pen ong khauhpai semsem in USA te in Italy leh Turkey ah amau’ Nuclear galvan te koih uh ahih manin tua a thuk kik na in Soviet Union in zong Cuba (Florida, USA tawh 90miles bek kigam la) ah amau galvan te koih uh hi. Tua hun laitak in UN ah General Secretary a sem ahi Kawlgam mi U Thant’ vaihawm siamna hangin damtak in ong ki ho thei kik uh hi. USA te in Turkey gam aa Nuclear vante lakhia kik ding, Cuba gam zong thazawh thu tawh sim theilo ding cih leh Soviet Union te in Cuba pan a galvan teng uh lakhia ding cih tawh Nuclear gal a piang thei ding dinmun pan khol kik zo bilbel hi.\nKhat bek om lai\nHunte damdam in ong pai toto in Soviet Union belpawl gam sungah a ki ukzia uh deih lohna hong khang tektek hi. 1989, Nov 9 ni ciangin Berlin Wall (East leh West Germany a kikhenna) ki lakhia ta in,a sawt lo 1990kum ciangin Germany gamkhat in ki gawm kik uh hi. Tua tawh kizom in 1991 December 26th ciangin in Soviet Union belpawl gam sunga om gam khempeuh (a kigawm gam 15) zong gam khat ciat in dinguh a, suahtakna la ciat uh hi. Soviat Union bei taktak ta in, a ukna a vang kiam mangta hi. Tua hun mah in Yugoslavia gam zong kikhen in, inntuan gai (gam 5) phial uh hi.\nTua ahih manin 1991 kum pen Communism gamte a kitap khap kum ahih kei leh Communism ki ukzia a gualleh kum ahi hi. Tua hun pan kipan in leitung gamte ki ukzia ah Democracy paizia a dem ding om nawnlo in, ahoih penpen ki ukzia ong suak hi. Tua hang mah in American Political Scientist ahi Francis Fukuyama in “The End of History and the Last Man” cih a laibu ah, “Leitung ah gamte kiuk zia dingin aki zang ahi Democracy ki ukzia leh Communism ki ukzia te’ kidemna a bei hita hi. Democracy in gualzo ta a, Democracy pen Champion hita in, a dem zo ding a dang ki ukzia omlo ahih manin tangthu gending sut ding om nawnlo hi or ki ukzia te ii tangthu beita hi” ci ahi hi.\nTua a cih ngei mah bangin Democracy tawh hoihtak a kalsuan gam leh Communism ki ukzia tawh a kalsuan gamte’ khantohna kikhai mahmah mawk hi. Gentehna in East Germany bang pen, West Germany tawh gamkhat in a kigawm khit phial hangin kum 40 val Communism tawh a ki ukna hangin Democracy tawh a kalsuan sa ahi West Germnay te sangin tuni dong mah in tuantual mahmah zaw veve tham uh hi. Democracy tawh a kalsuan zia a zang West Germany te bangpen galpi nihna khit zawh kum 5-10 sungin leitung ah gam hau khat in ding kik zo ziau uh hi. East Germany te ahih leh tua zahin madawk zo vetlo hi. Gam khat aa a ki gawm zawh kum 28 bang acing ta ahih hangin, tuni in leh et kik leng, a khuapi lian 20 lak ah 19 pen nitumna gam lam ah om in, tu laitak a gam mi mihau 500 lak ah 479 pen nitumna gam lam pan hi mawk hi.\nDemocary a demzo/a nawngkai sak ding a om diam?\nChina gam dan in gam lianpi a om tei hangin amau mahmah in a ki ukzia uh gamdang mundang ah ki zelh sak ding hanciam masak in nei selo uh a, sumzuak vanzuak lam khantoh ding bek thupi sak lel uh hi. A kumpi te mahmah in a gam uh a hauh nang, a gam leh gam mite’ meet nang bek ngaihsut in nei zaw uh hi. Amau gam ki uk zia dan in gamdang te a ki uk nangin tawsawn na, sepna nei vetlo hi kici thei phial hi. A gam hauh nang, sum ngah na ding ahih nak leh kuakua tawh nasem khawm lel uh hi. Khat guak thuneihna, Communism, Democracy cih bangte en se lo lel hi. Tua ahih manin Democracy kalsuanna a nawngkai sak ding hi lo hi.\n1990 khit lam a kipan tu nainai ciang dong, Middle East gamte in minam leh biakna upna bulphuh in kalsuan zia thak khat hong lang mahmah hi. Hih leuleu ciangin American Political Scientist Samual P. Hungtinton a cih mipil pa in Minam ngeina te’ khat le khat ki nawkna ci in “ The Clash of Civilization” ci in laibu minthang mahmah khat bawl khia hi. A cih nopna bulpi pen in, “Tu hun leitung aa gamvai te ong buaisak dingpen ki ukzia, leh gam ii huahna te ong hilo dinga mihing te ngeina/biakna te ii ki bat lohna hangin ki nawkna, gam khat leh khat kikal ah buaina piang dinga tua in leitung buaisak zo ding hi. Tua ahih manin leitung gam te’ kalsuan zia a tangthu bei nai deklo in tangthu laimai thak ah a ki lut hi pan hi hi” cih ahi hi.\nTua ahih manin tu laitak leitung kizopna (Globalization) baih mahmah in, minam khat biakna khat le khat ki nawknang a hang pen baih mahmah hi, tua in leitung buaina tun baih thei ding hi. Gentehna in India leh Pakistan te, Democracy gam tuak ahih hangin Kashmier leitang vai leh biakna ngeina ki batlohna hangin buai ngeikhin uh in, mailah ah zong buai thei lai ding uh hi. Isis te ong thahatna te khempeuh zong biakna bulphuh in mipi zol uh a, tua in buaina lian pi piang sak hi. Leitung kizopna, set leh vante zangin(Globalization met dok in) a uangtat Isis ten na tampi sem uh a, tua mah zangin fund tampi zong uh hi.\nHih om peuh leh lem ding hi\nFrancis Fukuyama leh leitung gamvai asiam CNN a Journalist Fareed Zakaria in bel “Hih bangin Arab gam tampi te uang tatna pen Leitung khuahun nawngkai sakzo kha mah dinga ahih hangin Democracy ki ukzia a demzo ding zahin thakhauh suak zolo ding hi” ci in um uh hi. Tua mah bangin zong tawl khat sung Isis ten a gualzo ding a bat hangin a tawpna ah guallel in na lianpi sem zo nawnlo uh hi. Hih bangin minam ngeina biakna bulphuh uangtatna pen abeisa tangthu sungah aom zel mah ahi hi. AD 1000-1300 kim in Crusade aki ci biakna bulphuh in gam leh gal kidona khauhpai mahmah ngei hi. Amasa ah ih gensa mah bangin Galpi nihna ong kipatna bulpi zong a makai Germany pan Hitler, Italy pan Mosulini cih te in Fascism ci in paizia manlo minam itna bulphuh in, gam mite kalsuan pih a, tawmvei tangtun himah ta leh a tawpna dong gualzo zo tuanlo hi.\nGam khat ii ki ukzia leh kalsuan zia hoih a, makaiten a mipi te hoihtak amakaih nak leh, gam sung mite kilem in a gam zong ong hau dinga, tua gamah minam biakna ngeina cih buainate in zolo ding hi. Tu laitak in gam buai ahi Syria te, Iraq, Yemen, Afganistan,..etc te pen Arab leh Muslim te hi mah hi . Tua mah bangin zong Malayisa, Indonesia leh Turkey cih dan gamte ah Democracy tawh kalsuan uh aa, ki ukna hoih in, gam sung buaina, minam dang biakna dang ngeina dang tawh buaina tawm mahmah hi. Ni dang Ottoman Empire nuai ah minam kim biakna kim a om thei suaktak tak leh kilem tak in a tengkhawn khin uh hi. Minam vai, biakna vai ki telkhailh theihna tuamtuam a nawkkhia ding, a thupi bulpi taktak in a gam ii gamvai ki uk zia, a gam mite nuntakna nopsa in neek leh dawn a kham nak leh pen hi bangin a uanglua gamtat na cihte in mun ngah zolo leh mun ngah theilo ding hi.\nBelpawl gam (Myanmar) tawh et kakna\nBelpawl gam zong pen suahtakna ngah khit zawh pen Democracy ki ukna tawh a kalsuan (Federal bel hilo)hi in kum 14 sung bang pen buaina tampi kawmkal pan in, gam khangto mahmah khat suakzo veve hi. Asia leh South East Asia cihte ah a madawk mahmah gam khat ahi hi. Hih mah tase leh galkap ukna in munla kik ahih manin Democracy nung tolh kik a, tua pan in kiam suksuk in tu in leitung ah gam zawng pen suakta hi. U Ne Win in zong ki ukzia a tuam khat (Russia leh China dan pian) tawh na uk a, ahih hangin tangtun zolo gualzo zolo ahih manin 1988kum ciangin buaina pianga galkap kumpi in mun la kik leuleu hi. Suahtakna ngah cil pan kipan buaina a kipan toto hi in, tuni ciang dong dai zo nai mahmah lo. Ki ukzia a hoihlohna hangin Mualtung mite leh Kawlmi te kikal minam vai, biakna vai, Muslim biakna leh biakna tuamtuam deidan na khauh mahmah hi. Tua in buaina piangsak hi.\nTu ni ciangin Kawl biakna makai pawlkhat in minam itna bulphuh in nakpi takin Kawl mipi te so sak hi. Tua a makai te khempeuh zong galkap te in panpihna ciangkhat om ahih manin a utut in pau ngam sem ngam uh hi. Tua hang mahin zong Rakhine aa minam leh biakna kikal buai nate dai zolo hi. Kawlmi Kawl biakna leh Mualtung mi leh biakna tuamtuam te buaina a hangpen a tunga mipil te cih mah bangin Gamvai paizia ahoih loh hang leh gam a zawng hang hi taktak hi. Singapore gam ah hileh minam pi 3 bang om in biakna lianpi 3 bang mah om hi. Ahih hangin a gamin suahtakna a ngah khitzawh minam leh biakna ngeina paulap in buaina lianpi aom nai vetlo cih theih ahi hi. A ki ukna ki ukzia hoih lua mahmah leh a gam hau mahmah ahih man ahi hi.\nTu laitak amin thang mahmah NCA (Nationwide Cease Fire Agreement) pen a thukim leh a thukim nailo aom na zong tua hang mah ahi. Gamvai kalsuanzia ding thukimna om nailo pi thau khia ding cih a sang thei leh a sang theilo cih dan hi. Bangbang hi leh a thukim khin a, a thukim thei nailote ahi zongin ki thutuak taka a sangtheih uh khat om in, gamvai ki ukzia kalsuan zia a hoih nakleh tua in ki lem na ding leh gamkhan tohna dingin a thupi pen hi ci in Mualtung mi khempeuh in ki sang kim ciat hi.\nTua mah bangin Belpawl gam aa innteek ahi Zomite zong kum zalom 20 sungin leitung gamte ki ukna kikhelnate en kik in,\n1) Mipi thuneihna a thupi sak ki ukzia kalsuan zia, 2) Gam leh minam nopsakna ding, phattuamna apia ding kalzuan zia, hih thunih a ki lekkim tak in khinkhai siam in, gam leh minam a makaih zo ding makai tampi kisam hi. Lungdam, Khup Lian Thang\nPrevious: Phelkhai keh ~ Lian Tuang\nNext: Abraham Lincoln sakol tai kidemna ah


url: =Itna bulphuh ki makaih zia ~ Khup Lian Thang :: ZOMI DAILY\nposted on 16 March 2018 at 9:04 am Lomkholna: Article, Khuplianthang, Leadership\nUSA gam pen leitung ah gam hau pen a thahat pen leh leitung khuahun luanzia khempeuh phial, amau khut sungah aom ahi hi. Hih bang dinmun a tungna dingun gam leh minam makai, a picing a neih hang uh ahi hi. A makai tampi lak pan in a kizahtak pen leh tuni dongin a makaih zia a kigen pen Abraham Lincoln hi in, America te’ President 16 na, 1861-1865kum dong sem in, migilote’ thahna hangin makai a sep laitak mah in sihlawh hi.\nAbraham Lincoln lungduai zia\nAbraham Lincoln in makaipi a sep sungin Sila neih theihna ding leh neih nawnloh ding vai hangin America gamah tualgal piangin Leilu (Northern- USA) lamte in sila neihnawnloh ding, suahtakna piak ding deih uh a, leitaw (Southern- Confederate State) lamte in sila neih lai ding deih uh hi. Hih vai hangin a gam uh tualgal piangin khennih suak dektak in hi. Abraham Lincoln’ makaih leilu lam te in gal a lelh mahmah laitak, 26th April 1863 kum in a galkap mang Major General Hooker tungah Abraham Lincoln in a laikhak pen minthang mahmah hi. A galkap mang pa in a kumpi te hoihlohna, ginat lohna gen in, agalkap nautang te tungah thu hilolo gen hi.\nTua hangin a galkap nautangte in lauthawng in palang manguh a, gal zong lel pah uh hi. Tua bang ahih hangin Abraham Lincoln in damtak in lungduai takin lai khak hi. A laitak a tom in gen leng “ Kong muan mahmah ahih manin gal makai dingin nang kong tel hi. Ahih hangin galkap naute te tung khamuanna na pia kei a, na lauthawng sak hi. Nang ii gal makaih zia tawh hileh Napoleon (France Emperor 1804-1814) nangawn in gal zo ngeilo ding hi. Ahih hangin hoihtak in kikhel in nong makaih kik nakleh gualzawhna ong ngah veve dingin kong muang mahmah hi” ci hithiat in lungduai takin makaih hi.\nTua dan bangmah in 3rd July, 1863 kum in thukhat piang leuleu hi. Gettsburg gal maitang pan General Lee makaihn leitaw lamte gallel in nungkik uh hi. Guahtui tamlua ahih manin gun tuite khang ahih manin Potomac gunpi aki ci gunpi pen tui khanglua ahih manin kantan zolo in nungkik thei nawnlo uh hi. Tua ciangin Abraham Lincoln zong lawp mahmah in, hih alangte in gunpi a kantan theih lohna pen metdok in a galte amanlang thei in a nawt gawp dingin a galkap mangpa General Meade kiangah thupia hi. Ahih hangin a galkap mangpa vai tuamtuam paulap in a makaipa cih bangin manglo in a hun sawt toto hi.\nTua kikal in guntuite kiam kik in galte zong suakta ta uh hi. Abraham Lincoln zong heh mahmah in lai akhauh mahmah khat khak dingin at hi. Ahih hangin khak lo kik in a sabuai sungah kemkik hi. A hehna te acil-lum tawh valh in, damdam in a maban zom to in, a sawtlo in gal zo veve uh hi. Khauhtak aa a at alaikhak pen a galkap mangpa in ngah zenzen leh, gal leh sa tawh buai mahmah kawmkal thusia lasia leh amau kikal kilemlohna ki tapkhap piang zaw ding ahih gige lam mukhol lua mahmah cihna ahi hi.\nNu le Pa dinmun\nInnkuan vai sungah zong innkuan lutang ahi nu leh pa dinmun a thupi penpen ahi hi. Thukantel te in a gen uh ciangin leitungah buaina a piangsak, khuasung tuisung a buaisak, migilo te, thong sung a tung mite pen a tamzaw innkuan ki makaihzia ahoihlo pan hi ci in mukhia uh hi. Nu leh pa kikhen innkuan, Nu leh pa kilemlo innkuan, Nu leh pa ki itlo innkuan in a tate a tuute dong lawhto in tua in a innkuan in lalthangsak in miginalo suak mang thei uh hi ci in mukhia uh hi. Tua mah bangin hoihtak aki makaih, Pasian thutawh a ki makaih innkuan pan a khangkhia te pen a ma nawtzo mahmah in mipil mihoih vive suak kim phial hi.\nGam leh nam makaite kilem ding thupi\nThu dang khat leuleu ah, Kawlgam makai masa ahi General Aung San pen 1947kum in kisuam lum ahi. A mah a suam pen midang sa dang hihet lo in, Kawlgam suahtakna ngahna dinga a nasehpih ahi U Saw leh a lawmte ahi hi. Tua laitak in U Saw pen Myochit (Patriot) Party (Minam It Party) makai ahi hi. U Saw tawh kua teng kipawl cih pen akitel cianloh hangin ama naseppih Communist makaite zong hithei dingin ki ummawh hi. Makai masa pa a kisuam lup khitteh, U Nu (Burma 1st Prime Minister) makai in suahtakna 1948kum in la veve zo uh hi. Tua laitak in makai lubawk pipen U Nu, U Kyaw Ngein, U Ba Swe cihte pen mipil leh makai thunei mahmah vive ahi uh hi. Kum tampi sung nasem khawm, a ki lawmta vive hi in amau tengin ki thutuak takin hoihtak amakaih sungin Kawlgam pen khangto in zong gam hau mahmah suak ngei hi.\nTualgal lianpi a piang hangin khut kilen in nawk zo uh hi. Ahih hangin hih makaipi zong, thu nengneng (a mau thuneihna ki sukha, thu neihna deihlua ci-in ki ciamteh) teng ii kilem lohna hangin 1958kum ciangin Party nih in kikhen hiau uh hi. Tua aa kipan in a thukhauh mahmah Kawlgam zong kiamsuk lam manawh in, a vang damdam in kia suk aa 1962kum taktak ciangin General Ne Win in thuneihna teng la in, tua huhau pen tuni dongin Kawlgam mite in ki thuak lawh ngiengei hi. Tua hun lai in General Aung San, U Nu, U Kyaw Ngein, U Ba Swe cih makaite pen Makang te khut nuai aa khang, University zo sa vive hi in, pil le tei thei mahmah uh hi. A ki genna ah General Ne Win bangin hih makaiteng maiah a luzong dak ngamlo ki ci zenzen hi. Ahih hangin a tunga makaite ong ki that in, a om sunsun ong kikhen tohtoh sawnsawn ciangin General Ne Win in na launawn lo in, thong sungah puak mang lai hi.\nZomite in zong hih bangin a paisa a beisa gam leh minam makai tampi takte tung pan in pilna lak theih ding tampi om kha ding hi.\n1) Khualun luanzia, Pasian deihna om in, mipite makiah zo dingin pilna siamna nei in, mipite in ong muang ahih manin makai dinmun a ngah ih hi hi. Nu leh Pa dinmun cih pen Pasian gelna leitung ngeina hi in, tua nungah sep ding tavuan lak ding te in ong zui pah hi. Tua tungah ki hihsakna in neilo in deihsakna leh itna tawh lawptak in ih makaih siam ding thupi mahmah ding hi.\n2) Abraham Lincoln bangin lungduai takin, ih hehna te cillum tawh valh zawh ding thupi mahmah ding hi. A theilo a picing nailo mipite makaih dingin Pasian in nang leh kei ong seh ahi hi. Khat veivei ih mipihte’ gensiatna hawmthawhna ih thuak kha thei mah ding hi. Lungduai takin ih makaihna in, ih gam ih minam leh ih makaih kipawlna aa dingin gualzawhna ih ngah pelmawh ding hi.\n3) Ih tate makaihna ah lungduaina, itna, deihsakna leh mailam thukhualna tawh ih makaih zawh ding thupi ding hi. Bangmah theilo pan in ih pantah to dinga, damdam in lam ih lak ding ahi hi. A theihlohna te uh lungduaitak in ih makaih dinga, a kisapna ah luangkham in ki kem in ih hu ding hi. Khat veivei ong hehsak thei kha mah dinga, a vallua in tai leh thuhilh khiallo in itna bulphuh in thu ih hilh ding hi.\n4) Ih zi ih pasal tawh kikop in ih innkuan ih makaih ding hi. Itna kitheih siamna bulphuh in ma ih nawk khawm dinga, bangmah a thei nailo ih suan ih khak ih tate, lam man a tawtna dingin ih makaih ding hi. Ei utna ei deihna, ei duh bek ei deihbek ci nawnlo in innkuan khat amakaih ding hita ihih manin ih vekpi’ phattuamna ding bulphuh in thu khual in khut kilen in nasep khop ding thupi mahmah ding hi.\n5) Kawlte’ makaite bangin khat leh khat ki that in, ki kengsiah in, ih kikhen mang zenzen mawk leh, kuamah in ong kihtak lo dingin ih langte ih galte in ong zo mangkha ding hi. Galte in khat vei ong zo khin leh ih dinkik nang baih hetlo thei hi. Ei tawh kinai pen Kawlgam makaite in tampi ong hilh khin hi.\n6) Ih gam, ih minam, ih pawlpi, ih kipawlna, ih innkuan, ih tate ih khualna in makai sepna peuhpeuh ah lungduai tak leh itna bulphuh in, ki hehna ih kitelkhialh nate cillum tawh valh in hi leng Zogam Kawlgam Vaigam ah minam pi khat dinmun a sawtlo in ih tungzo pelmawh ding hi.\nHih a tungaa ban ah Laisim mimal kim in zong ngaihsun to beh dih ni. Note tawh, Khup Lian Thang\nPrevious: US Miami khuasungah akilamthak lei khat kicim, mi 10 bang siding kici\nNext: Gamdangmi te sum aguksak, damiah ataih Malaysia palik mi 10 kiman


url: =Manna means ‘What Is It’?, Paikhiatna 16:1-36 | Bibleview\nTedim » Lai Siangtho » Thuciam Lui » » Manna means ‘What Is It’?, Paikhiatna 16:1-36\nManna [What is it] and Quail\n16:1 Elim panin amaute ding khia uh a, Egypt leitang panin a paikhiat zawh uh a kha nihna ni sawmlenga ni-in Elim leh Sinai kikala om Sin sehnel gamah Israel mihonte khempeuh tung uh hi.\n2 Sehnel gamah Moses leh Aaron’ tungah Israel mihon buppi phun uh a,\n3 amaute tungah, ̴Kote, sabeel phungah tu-in ka kham takun an ka nek lai-un Egypt leitangah Topa in hong that khin hizaw ta leh maw! Bang hang hiam cih leh mihon buppi a puksisak dingin note in sehnel gamah nong paikhiatpih uh hi,̵ a ci uh hi.\n4 Tua ciangin Topa in Moses kiangah, ̴En in, note-a’ dingin vantung panin an kong zusak ding hi. Keima thu a zuih uh leh a zuihloh uh ka theihtelna dingin mite paikhia-in nisimin ni khat khamkhop ding kaikhawm ding uh hi.\n5 A ni guk ni-in mite in ni simin a khop ngei zah nih uh khawmin bawl ding hi,̵ a ci hi.\n6 Tua ahih ciangin Moses leh Aaron in Israel mite tungah, ̴Nitak ciangin, Egypt gam panin note hong pai khiatpihpa pen Topa ahihna na thei ding uh hi.\n7 Topa’ tungah na phunna uh amah in za khin ahih manin zingsang ciangin Topa’ vangliatna na mu ding uh hi. Bang hang hiam cih leh kote’ tungah na phun uh, kote a bang hi mawk ka hi uh hiam?̵ a ci hi.\n8 Moses in, ̴Ama tungah na phunnate uh Topa in a zakna hangin, Topa in note’ tungah nitak an nek ding sa, zingsangin na kham tak uha na nek ding uh an hong piak ciangin — kote pen a bang hi mawk ka hi uh hiam? Note’ phunnate pen kote’ tung hiloin Topa’ tung ahi hi,̵ a ci hi.\n9 Moses in Aaron’ kiangah, ̴Israel mihon buppi tungah, ̰Amah in note’ phunnate za khin ahih manin Topa’ mai a nai-ah hong pai un,̱ ci in,̵ a ci hi.\n10 Israel mihon buppi tungah Aaron in thu a gen laitakin, amaute in sehnel gam lam en uh a, tua laitakin meii sungah Topa’ vangliatna hong kilang hi.\n11 Topa in Moses kiangah,\n12 Israel mite’ phunnate ka za khin hi. Amaute kiangah, ̰Khuamui ciangin note in sa na ne ding uh a, zingsang ciangin an na kham ding uh hi. Tua ciangin kei pen Topa na Pasian uh ka hihna na thei ding uh hi,̱ ci in,̵ a ci hi.\n13 Nitak ciangin vamimte hong leengin giahphual hong tuam hi. Zingsang ciangin giahphual kiimah daitui kia hi.\n14 Daitui a kap ciangin gamlak lei maitang tungah a pum ciltel, a khal, vukkhal bangin a pak dikdek leitungah om hi.\n15 srael mite in a muh uh ciangin amaute khatlekhat in, ̴Bang ahi hiam?̵ kici uh hi. Bang hang hiam cih leh amaute in tua pen bang hiam cih theilo uh hi. Moses in amaute’ kiangah, ̴ Topa in nek dinga note’ tungah hong piak an ahi hi.\n16 Topa’ thupiak hih bang ahi hi: ̰Note in na milipun na khamzah ding uh khawm un. Na puanbuk sung uhah mi omzah tawh kituakin mi khat lawhta khat ciat na la ding uh hi,̱ ci hi,̵ ci-in a gen hi.\n17 Tua mah bangin Israel mite gamta uh hi. Amaute in kaikhawm uh a, pawlkhat in tam, pawlkhat in tawm, kaikhawm uh hi.\n18 Ahih hangin amaute in lawhta khat tawh a teh uh ciangin a tam a kaikhawmte-a’ dimvallo a, a tawm a kaikhawmte-a’ dimlah tuanlo hi. A milipin a khamzah ding khawm uh hi.\n19 Moses in amaute’ kiangah, ̴Kuamah in zingsang dong koih kei un,̵ a ci hi.\n20 Ahih hangin amaute in Moses’ thu ngailo uh hi. Mi pawlkhat in zingsang dong koih uh a, than omin ning hi. Amaute tungah Moses heh hi.\n21 Zingsang simin amaute in a khamzah ding ciat uh khawm uh hi. Ahi zongin ni a sat ciangin leilaka omte tuisuak hi.\n22 A ni guk ni-in amaute in an a zah nih, lawhta nih ciat, khawm uh hi. Mihon makaite khempeuh hong pai-in Moses kiangah a gen uh ciangin\n23 amah in amaute kiangah, ̴ Topa’ hong thupiak hih bang ahi hi: ̰Zing ciang pen a thupi-a tawlngak ni, Topa-a’ dingin sabbath siangtho ni ahi hi. Na em dingte uh emin, na huan dingte uh huan un la, a omlai teng zingsang ciangdong koih un,̱ ci hi,̵ ci-in a gen hi.\n24 Tua ahih ciangin amaute in Moses’ sawl bangin zingsang dong koih uh hi. Ninglo a, than zong tulo hi.\n25 Moses in, ̴Tuni-in ne un; tuni pen Topa-a’ dingin Sabbath ahi hi. Tuni-in a pualamah na mu kei ding uh hi.\n26 Note in ni guk sung na khawm ding uh a, ahi zongin sabbath ni ahi a ni sagih ni-in bangmah omlo ding hi,̵ a ci hi.\n27 A ni sagih ni-in a kaikhawm dingin mi pawlkhat kuankhia uh a, ahi zongin amaute in bangmah mulo uh hi.\n28 Topa in Moses kiangah, ̴Ka thupiakte leh ka thute zuih ding bang tanvei nial ding na hi uh hiam?\n29 Thei un! Topa in note’ tungah sabbath hong piazo hi. Tua ahih ciangin ni guk ni-in amah in note tungah ni nih khom ding an hong pia hi. Note na milipun nomau’ omna ciatah om un. A ni sagih ni-in ama omna panin kuamah paikhia kei hen,̵ a ci hi.\n30 Tua ahih ciangin a ni sagih ni-in mite tawlnga uh hi.\n31 Tu-in Israel mite in a min manna ci uh hi. Tua pen nannan tang tawh kibangin a meel kang a, a limna pen khuaizu tawh a kibawl mohpheng tawh kibang hi.\n32 Moses in, ̴ Topa’ thupiak hih bang ahi hi: ̰Egypt leitang panin note kong paikhiatpih lai-in sehnel gamah note kong vakna an na suanlekhakte un a muh theihna dingun na khang tawntungun lawhta dim khat kem un,̱ ci hi,̵ ci-in a gen hi.\n33 Moses in Aaron kiangah, ̴Beel khat la in la, tua sungah manna lawhta dim khat koih in la, na khang tawntungun a kikem dingin Topa’ mai-ah koih in,̵ a ci hi.\n34 Topa in Moses a thupiak bangin Aaron in kep dingin Thuciamna Singkuang mai-ah a koih hi.\n35 Amaute a ten’ theihna ding uh leitang a tun’ mateng, kum sawmli sung Israel mite in manna ne uh a, Kanaan gamgi a tun’ matengun manna bek a ne uh ahi hi.\n36 (Lawhta khat pen seu khat seh sawmah khat ahi hi.)


url: =Tawlngalo leh Langdo - Zomi Adventist Innkuan\nLesson  2                                                             *July 3–9\nSabbath Nitaklam                                                    July 3\nTukalsung Simding: Numbers 11:1–33; 12:1–13; 13:27–33; 14:1–23, 1 Cor. 10:1–11, Numbers 14:39–45.\nKamngah: “Leitung beikuan a om eite adingin hih thupiangte i etteh ding hi a; eite hilhkholh nadingin lai sungah kiciamteh ahi hi.” 1 Cor. 10:11.\nKum zalom tampi sung, mi tampite in, uite leh innkhawi ganno-te in, ziinliin kuan ciangin, tawlngalo omkhong theilo ci in theikhia uhhi.\nMipil misiamte muhkhiatna ah, ganhingte in ziinliin tawh akipawl apiang theite, a liinna, ziinliin pimaa a hongtung masate thei uhhi cihi. Ziin a liinmaa lei a liinmaa in ganhingte in omkhong theilo in buai mahmah cihi. Saite bangin, mihingte phawkthamloh leisungtawng kiliing ciaiciai khawng zong phawkhi ci uhhi.\n2011 kum August 23 ni a Washington D.C ah 5.8 -magnitude ziin a liin madeuh in, Smithsonian Institution’s National Zoo a ganhingte omdan tumdang mahmah hi ci hi. Tua ganno te lakpan lemur zawngte in, ziinliinmaa minute 15 khawng panin nakpitakin awng ziazua uh cihi.\nTukal sungteng in mihingte om khong theihlohna, leitung lauhuainate hang ahilo, a puksa mawhneite hinapi uh a, Zeisu in upna leh thumanna tungtawnin hong piak tawlngakna aneilote tangthu i sinding uhhi.\nSunday                                                                                July 4\nIsrael mite in Sinai nusia in Canaan a zuat uh ciangin tawlngalo in gim kisakhading uhhi. Egypt a paisat-khit uh kumkhat valta hi (Numbers 1:1).Khapsagam lut dingin kiging khinta uhhi. Ami kisimkhin a kiging sitset uhhi. Pasian vangliatna nasepte tampitak mah mukhinzo uhhi. Tua pipi mah Sinai a paisat uhciangin phunciakciak lai uhhi.\nNumbers 11:1–15 simin. Israelte bangteng phunciakciak uh hiam?\nIsrael mite in sa, tangmai, tuitangmai, lothaangsan leh kaangte duh uhhi. “Kua in sa hong piading hiam? Egypt ah manpialo in i nek ngasate, tangmaite, dawnpawlte, lo-uih neute, lo-uih san, lo-uihkangte i phawkphawk hi. Tu in itha beita a, hih manna simloh bangmahdang ompeuh mahlo hi” (Numbers 11:4-6) ci uhhi. A uphuailo zah ahaksat thuakte (Exodus1) mangngilh napi uhin, a nekngei uh anlimteng phawkkik bilbel uhhi.\nPasian’ manna tawh kumkhat kivakkhin napi uh, tawldam kisalo lai uh a, adang lunggulh lai uhhi. Moses in zong ninglua mahmah ta hi. Mi tawlngalote makaih dingbel baihlo ding hi. Ahih hang Moses in a belhdingpa theilel hi. “Banghangin nanasempa hong hici bawlsiat nahi uh hiam? Banghangin na maipha uh hong musaklo in, hihmi khempeuhte’ tavuan keitungah hong suan nahi uhhiam?” (Numbers 11:11) a cihi.\nTua thuumna Pasian in koici dawnkik hiam? Numbers 11:16–33.\nIh tawldamloh laitakin hong zalo dingin Pasian bengngonglo hi. Israelte zong a sanek dingun vamim pia hi. Ahih hang Israelte duhtaktak sapen tuate hilianlo zaw hi. I heh i sin-uuk ciangin, tuabang nengnengte in hehna tawh kuang hipong lel a, i kituhpipen zong hikhollo hi. A thukzaw in i lungsim sungah a omsa khat peuh hangin kitawng i hizaw hi. Israelte in Pasian’ makaihna a langdo uh hi a, eite’n zong i kidop mahmah kul hi.\nBanghangin a beisa hunte pen amau dinmun taktak sangin hoih kisakha den hiam?\nMonday                                                                       July 5\nNumbers 12:1–3 simin. Miriam leh Aaron bang hangin heh uh hiam?\nMiriam leh Aaron unau gelun Cush minam Moses’ zii ngai hetlo napi in ki imm khilkhial uhhi. Zipporah pen Midian minam ahi hi (Exodus 3:1). Israel mite lakah “teeltuamte” nangawnin eite lungsim puakziate mah nanei veve uh a, a hoihlam zong hibeeklo lai hi. Laisiangtho in hihthu pen a paulam uh cihi. A thubulpi taktakbel kamsanna hizaw hi. Tua madeuh in Pasian in Moses kiangah Israel makaihna ah Moses ahuh dingin mi sawmsagih teelkhiasak khin hi (Numbers11:16, 17, 24, 25). Aaron leh Miriam tegelin makaimah a semsem uh (Exodus 4: 13-15, Micah 6: 4) hinapi, kimakaihna thak tungah patauhna khat hong nei uh a, “Topa in Moses tung bek tawnin thugen ahi hiam? Eite tung zong tawnin thu hong gen hilo hiam?”(Numbers12: 2) ci uh hi.\nPasian in tua phunna koibangin dawng hiam? Numbers 12:4–13. Banghangin Pasian in tua bangin nawhsa in dawng hiding hiam?\nPasian in nawhsa takin dawng a, thudang omtheilo hi. Kamsaanna zong kiliatsak nading zong hituanlo hi. Moses in Pasian tungah kinga mahmah ahih manin makai ding mahin kilawm mahmah hi.\nA tangneu khatna in, Moses langdo dingin a mapangpi pen Miriam mah hipah cihi. Tua lai in, Aaron pen Israelte siampilian hi khinzo hi. Amah phak zenleh, biakbuk sungah mipite aiawh in lutthei nawnlo ding hi. Pasian in tawmvei sung phakna tawh Miriam a thuhilhna pen, amau gel leh a innkuante lungsimpuak hoih salo in kikhel kul ahihna a lahkhiatna ahi hi. Miriam ading Aaron thungetna ah amahmah kihel ahihna kipsak (Numbers 12:11) a, tu in, mawhsakna lamah painawnlozaw in, Aaron in Miriam ading thungetsak a, Moses in zong Miriam adingin thungetsak (Numbers 12:11-13) lai hi. Pasian in amite sungah tua bang lungsimpuak mu nuam hi. Tua thungetna Pasian in za in, Miriam damsak hi.\nPawlpi kimakaihna mawhsak ding baih mahmah ahih tei hang; bang dinmun peuh hitaleh makaite tungah phunciak sangin, amau ading Pasian mawhmaisakna ngetsak thei zawleng bangzah in hoihzaw ding hiam?\nTuesday                                                                       July 6\nTawlngaklohna in Langdona Hong Tunh\nA tangthu bel thuhoih tawh kipan bilbel hi. Israel mite Canaan gamgi dong tungta uh a, thukan mi 12 te’n zong gamsung ki-enkawikawi sakzo hi. Hong thupuakte uh zong nasia thei mahmah uhhi.\nThukante hong thupuak Numbers 13:27–33 ah simin. Koimunsan lianah Israelte lam-etna kipaampaih lian hiam?\nCaleb’ thupuak honglut masiah peuhmah a lunghiangte thupuak in gualzo keei hi. Pasian’ khapsa gam zuat ding peuhmah Israel in geelkeeilo hi. Galzawhna awt ding sangin; lungsim tawldamlo, kahding leh phunciak ding bek teelzaw uhhi.\nI lungsim a tawldamloh ciangin, upna tawh kalsuan ding i hizaw hi. Tawldamlohna in lawpna hong suksiatsak lel hi. Mipilte in amuhna vuah, tawlngak tawmlua ihmut khamlohna khawng in teelkhialhna, thauluatna, zongsatna leh lungkhamluatna piangsak thei ci uhhi.\nNumbers 14:1–10 simin. Bang piangzom hiam?\nThute asia panin asuukzaw in piang hi. Caleb thuumna ah “Topa langpan kei tapeuh ni” (Numbers 14: 9) acih pen kuamah’n donlo uh a, makaite suang tawh deng dingin hong kikaikhawm uhhi. Tawl damlohna in langdona hong tunh a, langdona in sihna hongtunh hi.\n“A citaklo thukante in Caleb leh Joshua huat acihin hua uh a, suang tawh denlup dingin a kiko uhhi. A haigawp mite in suangtum tawmin a thuman thukan nihte thah a sawm uhhi. Kiko vevasa in, a suangtum tawitek uh tawh thukan nihtelam a taai uhleh, thakhatthu in a suangtumte uh khia in, a daaikhipkhep uhhi. Alungsimuh launa tawh kidim tahi. Pasian in amaute gitlohna pan in khawlsak hi. Tua ciangin biakbuk panin, Pasian’ vangin khuavak bangin hong tangkhia hi. Mi khempeuhin Topa’ limlahna muciat uhhi. Kua mahin langdo ngam nawnlo uhhi. Thukan zuaute in laulua uh ahih manun, kuun khenkhansa in, giahbuk tekah a ciah uhhi.”—Ellen G. White, Patriarchs and Prohets, p. 390.\nTuamunsan lianah Topa in ama vangliatna mipite lakkhia lian hi. Gamlakvakna 14 i sim ciangin, gamdaai dikdek tuak uh a; makai khempeuh in Moses leh Pasian kihona bekmah ngai dingin kigingta uhhi. Tua suangtumte pen, Moses, Caleb leh Joshua den nading ahihlam Pasian in thei mahmah lel a, a bulpipen Pasian Amah langdona ahihlam tellua mahmah hi.\nWednesday                                                                 July 7\nHih langdona hangin Pasian in Moses ading bang hamphatna khat piathei hiam? Numbers 14:11, 12.\nPasian in Israel mite susiagai in, Moses tungtawnin minam thakkhat piansak ding kam honglaam ta hi.\nMoses in, amahbek hilo, Pasian, hih bangin tang langdona koibangin dawngkik hiam? (Numbers 14:13–19).\nHih santakah Pasian’ mimaan taktak hong kidawk ta hi. Moses’ dawnna pen a khangin kip suksuk a, tua khitzawh kum 1,400 ciangin Zeisu in zong a nungzuite adingin thungetsak hi(John 17). Moses in hih bangin a hihna tungtawnin Laisiangtho sangnaupang tampi takin, eite ading Zeisu hong sepsakna muhlawh uhhi. Amau mawhna eimawh hong kidong selo hi. Moses in “Alian Nangma itna kip tawh . . . Hih mite’ mawhna maisakin” (Numbers 14:19) ci in thumsak hi. Moses palai sepna hangin, Topa’n a maisak mah bangin, Zeisu sihna, thawhkikna leh palai sepna hangin ei mawhna hong maisak hi.\nMoses in: “Alian nangma hehpihna kip tawh kizui leh Egypt panin tuhun dong hong hih hih mite mawhna na maisakna tawh kizui in, kong thum hi” (Numbers 14:19) cihi. Hehpihna in tawldamlohna abulphuh langdona tawh kinakdo mahmah hi. Maisakna in kithakpatna ahi hi. Tuate in mannei hi. Hehpihna in mantawmlo hi. A kimaisak hangin, mawhnei mi in, mawhna leh langdona sulzui thuak ding uh a, tua sulzui pen, tua minamin khapsa gam lutlo ding cihna ahi hi (Numbers 14:20-23).\nTua khit kum 38 sung, Pasian in amaute gamlakah kemlai ding hi. Anvak ding hi. Biakbuk panin hopih ding hi. Gamlak mahah amaute geiah om ding hi. Amau sihkhit ciangin, khangthakte in amau ciangkhut luah ding uh a, khapsa gamah tawlnga ding uhhi.\nThukhenna tawh kibang mahleh; hehpihna hizel hi. Pasian a muang thei nailo hihbang mite in koici bangin, a thahat mahmah Canaan khuapite zo thei ding uh hiam? Amau zong khuamial sungah tukden keeite in, tua mite kiangah koibangin khuavak hithei ding uh hiam?\nA kimaisaksa mawhna gaau thuakna panin bang sulzui nakisin kha ngei hiam?\nThursday                                                                    July 8\nUpna langah Lunghianna\nGamlakah a vakvai Israel mite leh Zeisu nihveina hong pai madeuh a mite a kibatna bangteng peuh na mu thei hiam? (1 Cor. 10:1–11)\nTangthu sungah Pasian’ mite in, khapsa gam zongin gamlakah vakvai uhhi. Gamlak acih in khiatna tampi nei hi. Tulai hunin, beihun a neilo media honpite, hong tum zangzang message tampite, a beitheilo gualnopna thu tampite tawh kibang hi. Zualzang video limte leh a deihhuai leitung van tuamtuamte hong kizuakzuak tawh kibang hi. Setvan siamte, khangnote, mihaute leh sexy mite hileng, i haksatna teng vengthei mah ding hi. Israel mite mah bangin, eite’n zong tawldamna mun i zongzong a, ahih hang ahilolo na mun tengah i zongzong kha uhhi.\nNumbers 14:39–45 sungah, Pasian thukhenna pen Israel te’n koici dawnkik uhhiam?\nPasian thukhenna tungah Israelte dawnna in ciapteh taak hi. “I khialkhin hi; Topa’ ciamsa munah i paito ding uhhi” (Numbers 14:40) ci uhhi.\nLungsim phellang bek a ki aapte pen, zatui hatlo tawh kibang a tangkai zolo hi. Tulai doctorte in nau suaktuung nai 24 sungin sut ding tuap natna dalna Hepatitis B zatui muta uhhi. Kipat dan hoih mahmah hi. Ahih hang tua kisut masakpen anungzui nihveina thumveina cihte a hunhun leh kul/kisam zahzah suttheih keileh, tua natna kidalzo tuanlo hi.\nGamlakvakna 14 tawpna lamah Israelte langdona, Pasian in a thukham leh Moses tungtawn in a makaihna cihte lungkhauh takin a nial uh manun, sihna lungkiatna sung tung uhhi. Upmawh thute in manham mahmah a, sihna hong tunh thei hi. Upmawh thute in lauhuaina tawh kizom phadiak hi. Launa khatpeuh i neih ciangin khentatna khat i bawlpak pen kisikkik in omzel hi.\nUpna tawh nagamtat hunte leh upmawh thu tawh na gamtat hunte ngaihsun phakik in. A ki lamdanna bang omhiam?\nFriday                                                                                July 9\n“Tu in a mawhgamtatna uh pan a kisikkik bangin om uh hi. Ahih hangin akisik taktak ahi kei uhhi. Amawhna uh hang a thupiangte a muhuh ciang a kisikuh hibek uhhi. Topa thukhenna khauh a theih uhciangin, ki thangpai sak uh a, gamlakah ciahkik nawnlo dingin, a kigen uhhi. Galte gampan a tawlngakkik ding a thupiaklai in, Pasian in amau ki-aapna sin in takpilo ahihna tellak hi. Pasian’ thu manding a sawl thukante tungah, amau lungsim om bangin ngongtat a sawmluatna uh phawkkik uhhi. A lauhuai mahmah khialhna khat bawlkha ahih manin launa, tua a mawhna sulzui pen lauhuai mahmah a hihna thei in patau uhhi. A lungsimte kikheelna neilo hi. Tua hi a, Pasian thupiakna tawh, Moses in gamlakah ciahkik dingin Thu apia hi.”—Ellen White, Patriarchs and Prophets, p. 391.\n“Upna in upmawhna tawh kizomlo hi. Upna maan taktak a neite in upmawhthu tawh kipelh uhhi. Upmawhthu pen Satan in upna alangdona ahi hi. Upna in Pasian kamciamte muangin thumanna gah hi. Upmawhthu in zong kamciamte mah muang napi, Satan’ ngeina bangin mawh theihna paulapin zang uhhi. Upna in Pasian itna muang dingin i Nu/Pa masate makaih in, a thumangsak hi. Upmawhna in a thukham hong palsatsak a, hong itna lian mahmah lel ahih manin mawhna sulzui pan hong honkhia lelding hi ci uhhi. Hehpihna hong kipiaktheih na’ng thumanna ommeel lopi in, vantung’ maipha khawng zong cihpen upna taktak hi lo hi. Upna siangtho cihin kamciam leh Laisiangtho sungah Pasian’ vaihawmnate sungah bulkip nei hi.”—Ellen G. White, the Desire of Ages, p. 126.\nKikup Ding Dotna:\nUpna leh upmawhthu a kilamdanna gentel in. Canaan a zawhna pen upna tawh sepna himah taleh, Israelte’n a dotakpi ciangin upmawh sepna hong suak hi. I gamtatzia leh khuahun in upna leh upmawhthu kikalah nasia takin khentel a hihna laktel in.\nMawhmaisakna a om theihna leitungah ih teen sungin mawhna thaman tawh ih kipelh thei kei hi. Mawhmaina ngahkhin hinapi, amah leh a itte tungah aguu tung lai ahih manin, koici bangin na huh thei ding hiam?\nZSL 6: SIAPIPA KIANGPAN PILNA TUAMTUAM\nZSL 1: Tehpih Omlo Laisiangtho\nPrev post Mission News 3rd Quarter 2021 PDF\nNext post Tawldamlohna Zungpite


url: =December 25 | Hakkol puak kikimlo ~ MUC\nDecember 25 | Hakkol puak kikimlo\nAdmin 9:13:00 AM Articles, MISSION NEWS\nHakkol puak kikim lo\n13th SABBATH | December 25\nChang Zeng-Mei, 50\nSDA innkuan sung panin a khangkhia khat ka hih manin ka tenpih ding pasal pen ka deih het kei hi. A man pen Khristian pawlpi dang khat hi. Ka nu leh kapate un ka kiteen ding uh hong deihsak mahmah hi. Ka nu leh pa thu ka zuih hong kul hi.\nKa pasal ding pa kiangah ka vahawh hi.Ming Huang in “mopawi bawl thei ding hi hang, ahi zongin ka biakna khel lo ding hi, ci-in pulaak hi. A pasal in phamawh kei ci-in dawngkik hi.\nTua khit ciangin mopawi vai ding ka kikupkup uh ciangin Adventist biakinn ah mopawi dingin ka pulaak hi. ka pasal ding pa in hong nial hi. Hi lo hi, kei pasal hi ing, keima biakinn ah bawl ding ci-in hong dawng kik hi. Koici bangin kalsuan ding cih ka ngaihsunsun hi. Tua ahih leh mundang khatah bawl ni, ka ci hi. Ahi zongin Adventist pastor pa in hong letthat ding hi, ka ci hi.\nKa sanggamte khat pen pastor hi-in aman hong letthat dingin ka kikum uh hi.\nHi lo hi, Adventist pastor in hong letthat ding hi, ci-in ka nial hi.\n“Na sanggampa Adventist pastor hi ven aman hong letthat hen ka ci hi.\nTua bangin ka kaki nial nial uh a, a tawpna-ah Adventist pastor in hong letthat ding ahih keileh nang tawh kiteng lo ding ci-in ka gen hi. “ aw” ci-in hong dawng kik hi. Bangcih ding cih ka nu hong dong ning ci-in ka gen hi.”\nAma nu pen Adventist thu-um mi khat hi. A pasal ahihleh Adventist hi lo hi. A kiteen khit ciangin a nupa-un Adventist thu-um mi hong suak uh hi. “ka nu in Adventist pastor in hong letthat ding hi, ci-in Ming-Huang in hong gen hi. Ahi zongin tua tawh vai siang lo hi. Ama nu in kei hong deih mawk hi. A tapa khat tawh kikheng dingin hong gen hi. A tapa in zu dawndawnin, biakinn ah kikhawm ngei lo hi. A tapa limtakin pantah thei dingin hong lamen hi. Kiteen khit ciangin aman zong Adventist hong suak dingin ngaihsun hi.\nUpna kibang lo mi khat tawh kiteen ding ka lungnuam thei lo hi. Ahih zongin khuazang bup-in ka kiteen ding uh a thei khin uh hi. Kiteen lohna khat omleh maizumhuai lua ding hi, cih ka ngaihsun hi. Khuapih mi tampi in amah pen mihoih khat hi. Teenpih in, ci-in hong hanthawn ngeingai uh hi.\nAmah zong Adventist hong suah sawm ahih manin amah zong maizumna thuak lo ding hi.Mopawi hong tunma kha khat a sap hunin aman Lai Siangtho thusinna nei-in tui zong kiphum pah hi. Ama tui kiphum ni ka mangngilh ngei kei hi. Tui sung pan a hong pusuah khiat ciangin ka lungdam peuhmah hi. Kiteen ding bek ka ngak lai uh hi. Tui kiphum khin hi napi-in a gamtatna lui- zudawnna nusia zo lo mawk hi. Zu dawndawn lai mawk hi. Mopawi ni ding ka khensat khit zawh uh kha 6 khit ciangin mopawi ka bawl uh hi.\nMun dang khatah mopawi bawlin Adventist pastor khat in hong letthat hi. Mopawi khit ciangin lunghimawhna tampi ka thuak hi. Ka pasal tawh kikhen ding ka ngaihsunsun hi. Sabbath ni kikhop sialin biakinn ah ka paipih den hi. Pawlpih mite tawh Jesuh thuman sin khawm dingin ka deih hi.\nMing-Huang in guallel hong suak hi. Amah pen amah leh amah hi kisa mi khat hi. Kei hong tenpih nadingin a nusiat vai tamsa lua-in ngaihsun hi. A kiteen khit uh ciangin zong nau matengin zu dawn lo dingin khensat hi. Kum tampi sung ansiang lo, nek loh ding ante a ne lohi.\n“na pumpi pen susia kei in.” Kha sagih sung ka ngak uh hi. Tua hun sungin cidam nadingin anne tuidawn kikemsiam mahmah hi.\nKa veng ka paamte un ama kikhelzia hong mu thei uh hi. Mi thak ahihna mu thei uh hi. Ahi zongin amah in mi thak cih ding deih lo hi. Tanu ka neih khit uh ciangin zu dawnkik a, ka heh suaksi lah dah zelsi cih bangin ka om hi. Ahi zongin kikhen ding ka ngaihsun kei hi. Kum sawm hong cingto-in tanu khat ka nei kik uh hi. Hih hun sungin nupa kalah buaina tampi hong piang hi. Ni khat hih bang tawh nuntak ding hisa thei nawn lo-in ka om hi. Kikhen ding ka pulaak hi. Aman bangmah hong dawng lo hi. Tua hi-in ka tate tawh inn nusia-in ka lawmte inn khatah ka paisan hi. Ming-Huang in kikhen ding ngaihsun hi. Hong muh mateng hong zong kawikawi hi. Ni thum khit ciangin ka omna inn ah hong pai hi. A nunzia kikhel ding a khensatna hong gen hi. Ka pasal tawh kiteen kik ding ka ngaihsun zo nawn kei hi. Ka pasal neihin Pasian hong huhna tawh hong kikhel dingin ka lamet khat hi.\nKa kiteen ma-un thu ka ngen a, “Hih tangval pa honkhia nuam na hileh ama kikhel nadingin hong huh in Topa aw, ci-in thu ka ngen hi. Ahi zongin Lai Siangtho hong hilh thu in thuman thutak hi. Upna kibang lo mite tawh hakkol pua khawm kei un (1 Corinthians 6:14).\nUpna kibatpihte mah tawh kiteen ding a hoih pen hi. Mi khempeu lak pan a pil pen Solomon in hamsa takin hih thu na sin hi. Adventist nungak khat in Adventist mi hi lo tangval khat tawh kiteeng dingin ngaihsun ahihleh na pasal adingin etteh thamcingin nungta in. Na pasal hong kikhel nadingin thu ngen in. Itna lak in. Jesuh gen mah bangin tuu lakah ngia hon bangin leitungah note kong sawl khia hi. Tua ahih manin gul bangin pilvang unla vakhu bangin dik hithiat lel un.\nMawhna tampi nei hi mah taleng Pasian hong honkhia ahih manin Pasian min kiphat tawntung ta hen. Ka pasal hong kikhel in pasal hoih khat hong suak hi. Pawlpi mi gina khatin hong om hi. Pawlpi upa dinmun hong tung thei hi. Pasian in hoih hi.\nTuma kum thum lai-in Sabbath 13na sumpi in Taiwan gam pawlpi nasepnate ah kizang hi. Tu quarter Sabbath 13na sumpi Northern Pacific-Asia Division nuai a om Taiwan leh gam tuamtuam Pasian nasep nadingin kipuak ding hi.\nNung Sabbath a kizakkholhsa bangin tu Sabbath in quarter bei ahih manin sumpi khiat ngei a zah thum khia ciat ni, ci-in I kihanthawn nuam hi. Topa thupha hong pia hen.


url: =kuhkalna pen sila suahna leh haina suaksak ken ~ MUC\nkuhkalna pen sila suahna leh haina suaksak ken\nAdmin 11:22:00 PM Articles, Conference Pianna thu\n1. Union ah lutang aa omding kuamah tangko ngei nailo hi. Union in Conference aa dingnuamlo genthamloh, conference te galzah in do ahihman in Amau Union Mission in ding ding, ei Upper Myanmar pen Union Conference dingding a kici hizaw hi. Amau Union officer za lak a kisawm hi lo ho hi. Amau aana zangin Conference Status lunggulh teng hong puapaih ahihteh Policies leh Manuel tawh kituaklo pi-in Sign-thuh aa lutding ngeina abawl pen , koilai Khalam makaih ngeina hiam, ngaihsun in. Na kuhkalna pen sila suahna leh haina suaksak kei in. Nidang ciang natut nakhawlna ding pen, na-minam leh nasanggam na uu na nau lak mah hong himawk ding hi.\n2. Khalam mature cihpen a mature lopite mature aa bulh aa, na mipihte mature lo aa nabulh zong sila lungsim, Japan galma aa lungsim hi. Na minamte sila dinmunah dinpih ding ngaihsun nawn kei in. Nang aading ahi zongin, a tu natate aading mailam asaudeuh en in. Motor, sumlom, pakkual, anneekkhat zindo khat tawh minam leh pawlpi khantohna masuan lei sawm kei tapeuh in, tuate pen khankhat bit zong kikhomlo ding hi. Hong thuneu mahmah ding hi. Tu aa Union ulian teng leh Mission makai teng in, aana neilo, sumsang lo-in omleh Conference sunga, mipi zah ngah ding cih thadah zakhat zong kaizolo ding hi. Aana power zanga, sum teng tampipi zang a,kumpi aana huhna ngen aa asuk zong bangzah ngah ahiam? Khala aa Mature te Church-members ten tel mahmah hi. Mature lohna tudong mutheilo na hiam? Khalam mittaw ta hiam? Mipi tamzaw in regimes-leader amah leh amah a kipiatawm makaite kihta bek a thupisim ngeilo hi. Tu a Union makaite leh mission makaite pen amau leh amau kithupi sak phial taleh mipi aadingin, neek ding saguh amuh cianga, akiim-apamteng pet masa a amahguak in atuah vauvau uital tawh kibang iin kimu lel hi.\n3. Ahoih khat pepeuh pen kimawkpiak ziau lo hi.Hong khaktan ahaatleh eizong thala aa ih ngak kul hi. Ih din ngam kul hi. Leitungah, gamneu zawdeuh leh mitawm lam peuhmah nuainenna leh gawina athuak masa tam zaw hi. Tua te namuh keileh nasukkhak atawm mahmahlai hiding ahihmanin (Silent is golden) daitak a om hoih zaw hi.\n4. Union te pen Plaintiff in om aa, Conference te pen Defendence in om hi. Thukhen-ding Union te hilo hi. Bang hang cihleh amau Plaintiff ahi hi. Defendance ten zong Plaintiff thukhenna ngak ding hilo hi. Higher authorities tung bekah a kingak kul ding hi. Ulian khat leh khat kigulluk tawntung ahihman in, Adminisration ten thukhen theilo ding hi. ASI leh GC personal ten committee bawl in tua bek tawh thukhen ding hi. Tua hileh Equalright neithei pan ding uh hi.\nHi bangte thunaupang hilo ahihman in naupang mikawmpam bangmah kidonglo te mawk otot kei dih un.\nGupna tanna ding ahih keileh na-namte pawm limlim phot in.


url: =Upna leh Lam etna kip ~ Pau Do Lian :: ZOMI DAILY\nposted on 5 October 2017 at 10:23 am Lomkholna: News, Paudolian\nDecember 4, 1982 in Australia ah Nick vujicic, khutleh khe neilo (arms & Legs) in suak hi. Nurseten’ atawi’ apan’ amuhciang lungkham lua in ekbuksungah tai-in valua lianghi. Sang hongkah ciang minsimmawh in zineithei lodingpa, cin miko hi. Kum 8 aphakciang keihangin kanu leh kapa vangiklua cin’ amah leh amah tuisung ahkithah sawm hi. Nikhat anun’ zato ah apaipihlai takin midang khutkitan khatmu a tuaciangin leitungah keibek hikiang ey cin themkhat hanciam nopna hong nei hi. Apa in kata pa aw nahoih lua hi ci-in asuah akipan in thapia den hi.\nZeisu gumpa in sangkhin ahihman in anuntakna genzawhloh in hongkikhel a, kum 8lai lungkham lua a’ amah leh amah kithahsawm Nick pen leitungah a lungnuam pen hong suak in upna leh lam etna bulphuh a asepkhiat hibang ahi hi.\nZihoih mahmah khat leh ta nih nei in, aneu lai miko na’ (zi lehta nei lecin bangci kawiding) panin tun azi leh ataten amahkawi in ama kawi kul lo hi. Leitung gam 48 ah zinkhin in, mi 500 million mai ah thugen khin hi. Vangleng (flight) 125 vaivei tuangkhin a, kumpi 8 tawh maitang kituah in thugen khin hi.\nKhutnei lo himah leh, short movie azaih na vuah best actor award ngah hi. Khut neikei mahleh Laibu 2 gelhkhin a, khatpen kampau nam 30 val in kilet in, bu 800,000 kizuakzo hi. Organization lian mahmah 2 nei in leitung muntuamtuam ah thugen dingin kisam ziahziah hi. Amah pen motivational speaker (lunglawpsak thugensiam) mi hi a, thongsung cihkhawng ah kinaksap mahmah hi. Nikhat mihau billionaire khat in huhna ngen hi. Kata nu sangah minsim mawh in nasa lua ahihman in an anekloh kha3 hita a zato ah lumhi.\nAlungkim theih nadingin bangci dingka hiam hong huh in, ci in khutkim khekim mihau billionaire khatin khutnei lo, khenei lopa kiangah huhna vangen hi. Athubul phuhpen asuah tunga mittaw pathu ahi hi. “Mittawpa adingin Pasian ngimna nei ahihleh keidingin zong ngimna lianpi nei hi” ahi hi.\nRelated: Khuak hoih sang hanciamna hoihzaw ~ Jeffrey Pau Do Lian\nNasungah hongbawlpa a omlam natheih nakei leh nang bang ngimna tawh hongbawl hiamcih theilo ding hiteh… hongbawlpa in nang adingin ngimna lianpi khatnei hi. Khutnei kheneilo pa adingin ngimna lian nei ahihleh nangleh kei khutleh khekim ahihman in Zeisu in nanga dingin ngimna lianpi khatnei hi. Tua ngimna pen hongbawlpa in thei ahihman in amahdong ni. Jeffrey Lian\nPrevious: Kawlgam ah gamdang khualzinmi (Tourist) kiam mahmah\nNext: Tho in la taang in ~ Lampi, Mei leh Tui


url: =Thasum Ngaa Ngawl Naseammi 100 Kihonkhia ~ Thu Tatuam (Siyin News)\nThasum Ngaa Ngawl Naseammi 100 Kihonkhia\nWednesday, June 03, 2015 India Sang Thu No comments\nIndia ngam, Bengaluru khua, facetory khat ah naseam mi zaval bangh sia nitha le thasum kipia ngawl in, thong taak bangh in akikoina thu thuneite in nungnipi sung mu in, June 3, 2015 ni pulaakna nei uh hi.\nNaseamte sia, Wesbengal, Jharkhan , Assa, le Nepal pan hi aa, apusua tu kiawi ngawl in, ui 2 leh, mihing sali in cing ci hi. Pawlkhat bangh kumh 2 cing zo aa, tu dong anasep manh ngaa ngawl hi.\nAmate sia khangno kumh 14 ngual khawng zong om aa, zingsang nai 6 in phongh aa, zingsang nai 9:00 pan 12:00 dong vo seam sak hi. Amate sung panh khat sia anu dam ngawl aa, acia nop hang cia sak ngawl ahikom, tai ku tu asawm le matthuak aa vel zazan ci hi.


url: =Sabbath pen Zeisu ahi hiam? - Zomi Adventist Innkuan\nDotna: Zeisu in Sabbath’ Topa ka hi hi ci a hih man in, tua Topa Zeisu ih neih khit ciang ama bawlsa Sabbath ni pen tan/ siangtho sak sese kisam lai ding a hiam? Eite tua Sabbath To Zeisu ah tawlnga khin hang a, Sabbath ni a tawlngak se se kisam ding a hi hiam? Zeisu pen eite Sabbath hi lo ahi hiam?\nDawnna: Tu a na gen pen a thumaan mahmah tawh kibang in, mi tampite in zong Zeisu ka neih nak leh, ka up nak leh cih kammal kizangh thei hi. A hih hangin Zeisu nei, Zeisu sung ah om cih kammal deihnate, Zeisu ah tawlnga, Zeisu sang cih kammal a deihna te ih theih tel ding kisam samah mah ingh. ]\n1 Peter 3:6 ah, “Sarah in Abraham pen “Topa” ci in a thu na mang hi.” na ci hi. Tua mah bangin, eite in zong Zeisu pen Topa in ih san leh athu ih man ding kisam hi.\nTua ban ah Zeisu in Luke 6:46 ah, “Bang hang in Topa Topa hong ci napi in ka thu hong mang lo na hi uh hiam” ci a, Matthew 7:21 ah, “Topa Topa hong ci khempeuh vantung gam ah a lut kei ding hi. A hih hangin vantung a om ka Pa deihna bang a gamtate bek a lut ding uh hi” na ci hi.\nDotna: Tua a hih manin Pasian deihna leh alungkimna in bang hiam?\nJohn 14:15 ah, “Kei hongit uh leh ka thupiak te na zui ding uh hi”\nDotna: A thupiak pen bang hi ding hiam?\nPasian Thupiak/Thukhamte pen, Matthew 19: 17-19 ah, Pasian thukham sawm cih a hihna thu kilangh hi.\nTua hi a, Pasian a um mite in a thupiak zui ding ih hih leh, a thukham sawm lak ah Sabbath sianghto sak ding zong na kihel hi. Tua thukham a dang kuate ih zuih mah bangin Sabbath siangtho sakna ding thupiak zong ih zuih a kisam a hi hi.\nTua ban ah Zeisu in zong “Sabbath Topa ka hi hi” ci a hih ciang in, ‘Topa’ a hihna ciaptehna hi a, tua Zeisu pen ‘Topa’ in ih san leh Topa a hihna ciaptehna a hi Sabbath zong siangtho sak lo ding ih hiam? Topa Zeisu teekteek in zong siangtho sak a hih leh eite in zong ih siangtho sakding kisam hi.\nTua ban ah “Zeisu sung ah om” cih a deihna zong gen leng, Nungzui John in, 1 John 2:6 ah, “Ama sung ah ka nungta hi a ci peuhmah Zeisu gamtat bangin a gamta pelmawh ding hi” na ci hi.\n“ZEISU SUNG AH OM” ih cih leh Zeisu omdan bang in ih nuntak ding kisam hi. Zeisu in Pasian thupiak leh a thukhamte apalsatna thu ih thei ngei nai kei a, Pharisete in thukham palsatin ngawh niloh mah leh amah in palsat ngei lo hi. Luke 4:16 ah Zeisu in a ngeina abang in Sabbath ni in biakinn a pai hi’, na ci hi.\nZeisu sung a om Sawltak Paul in, ( 1 Corin 4:16, 1:11, Philipians 3:17) ah.. ka nuntakna hong etteh un, kei zong Khazih nunzia ka etteh bangin na ci hi. Zeisu a etteh pa ahih mah bangin, Zeisu in ahih ngei bangin Paulin zong Sabbath ni sim in na kikhawm hi. Sawltakte (Acts) 13:42,17:2, Lai Siangtho sung ah Paul in Sabbath asiangtho sakna 84 vei kimu) Sabbath siangtho sakna pen Paul ngeina a hih mah bangin eite zong Zeisu sung ah om ih hih leh Zeisu omzia mah bangin Sabbath ni pen ih siangtho sak ding kisam hi cih kilangh mah mah hi.\n“ZEUSU AH TAWLNGA” cih kammal zong ih theihtel ding kisam mah mah hi. Hebrews 4:9-10 ah, “Tua a hih ciangin Pasian mite adingin Sabbath khawlna khat om lai hi. A hangin Pasian khawlna sung ah a lutte khempeuh in, Pasian Ama nasep pan a khawl bang tek tek in amau nasepna pankhawl ciat ding uh hi” na cih hi.\nLai Siangtho in cikmah hun in, ‘Zesu pen Sabbath hi’ ci lo hi, Zeisu pen tawlngakna ni (Sabbath ) hilo in, a thu-um a nungzuite ading in “Tawlngakna” a hi hi. Tua a hih manin, Zeisu nungzui leh a thu-um mite ih hih leh Zeisu sung ah ih khawl ding a, tua Zeisu sung a tawlnga khin te in Zeisu tawlngak mah bangin a tawlngakni (Sabbath ni) ah eite ih tawlnga ding hi.\nTua hileh, ‘Khazih Honpa leh gumpa in sang’, , ‘Khazih sung om’ , ‘Khazih sung ah tawlnga’ cih thu ih tel ding ka lam en hi.\nHehpihna Dim Thukham\nZeisu Lungsim Taktak\nSee also Ethics for Gay Christians?: The Seventh-day Adventist Experience\nTags: Daniel Mung, Questions\nPrev post Kha Siangtho Guah Nunung\nNext post UTNA (The Will)


url: =Computer zangin, na mit dawmin :: ZOMI DAILY\nposted on 23 April 2016 at 9:04 am UTC+9:30 Lomkholna: Health, News\nComputer zat theihloh/siam loh pen tuhun IT hun ah hong piang nawn lo a, Ulian, Naupang-te dong na leng in nisim in hong zang ta a hih man in mit tha kiam sak hi, Tua ahih man in Game kimawlte ahi zong in Computer tawh nasem te ahi zong in Mit tawh kisai kidawp huai thu pawlkhat anuai ah hong at ing.\nNa Computer, Keyboard leh Mouse te amun diktak ah na koih ding kisam hi. Computer Screen pen namit tawh pi thum (3 ft) kiim bang ki lam na sak kul a, mit pan Degree 20 bang aniam kul ding hi.\nA vaak-na (Light)\nNa Computer room sungah khuavak ngahkim sak in, Tua hileh Computer Monitor pan hong pai khuavak(Light) te hongkiam saktuam ding hi, Monitor a vaak amial te zong a kituak in naki batsak kulding hi.\nAnti-reflective lenses aki thuah liimlang te bulh le hang avak hong dau/neem sak tuam hi, Computer na tam zat lam Doctor ten hong theibang hi leh, Anti-reflective lenses aki thuah liimlang te mah bulh dingin hong gen ding hi.\nMinute 20, Pi 20(20Ft), 20 vei\nComputer tawh nasem te’n Minute 20 sung a sawt tak teh, Pi 20(20Ft) a lam na munte en zel in, Hih in mit kham luatna damsak tuam hi, Tuakhit teh 20 vei bang mit khup zel hong zel(Mit si zel, hak kik zel) in, tua in pen mit hong kawt sak ding hi. Tua zawh teh si ataai theih den nadingin tut mun pan tawmvei ding a, kal 20 kiim lam pai in.\nMikhat in Minute khat sung in 12 vei bang mit kisuuk hi. Ahih hang in Computer tawh na nasep teh 5 vei khawng bek mit na suuk lam na kithei kha hia? Hi dan pen mit hong keusak ahih teh mit suuk zel huai/hoih hi.\nTutphah tung tangtut in la, nakhut peek-te nih alum dong tat in, nakhut honglum teh Minute khat sung na mit tuam in, Tua nakhut pan hongpai a lum na in na Mit khamnate hong nuam tuamsak ding hi.\nNa man hun teh mitsi in Tuivot tawh maiphiat in, hong teisak tuam mah mah hi.\nNek leh dawn\nVitamin A, C, E aki hel nek theih te tam nek in, Tanpha za (Lime) tui, singgah & singteh, mehthuk(Tomato), Aktui (Egg) leh Bawngnawi tawh kibawl nek theih te ne zel in.\nHi danteng zui lee cin mit ading hong phatuam mah mah ding hi, A tawntung in na Mit in siangtak a na muhnop teng hong mu tawntung ta hen.\nPrevious: Ka Suah Ni ~ Hau Za Cin\nNext: Naunawi piakna hangin phattuamna tampi om ~ ZD\nMalaysia gamsung aom numei bekbek aomna biakna sanginn khat meikang


url: =MIHING KISIMPINA (Census) THU. Gelh - Thangpi Naulak - Laibu Saal\nHome > Thuluui/Articles > MIHING KISIMPINA (Census) THU. Gelh - Thangpi Naulak\nMIHING KISIMPINA (Census) THU. Gelh - Thangpi Naulak\nMihing kisimpina Census cih kammal pen Latin thumal Censere pana kila sawn hiin siah(Tax) cihna ahi hi. Mihing kisimpina pen nidanglai pek panin gam tuam tuam ah na awm ngei hi.\nTuma kum 5000 hunin hih gam pawlkhat Egypt, Babylonia, India, China, Palestine leh Rome ah mihing na kisim ngei uh hi. Lai siangtho ah mihing kisimna nihvei na awm hi. A khatveina pen Moses in kum 1491BC in na bawlin, anihveina pen David in kum 1017BC in na bawl leu leu hi. Hih laisiangtho sunga kisimpina te ah numei leh naupang kihel ngeilo hi. Nidanglaia Kisimpina kineihna hang pen Siahkhawnna a baihzawk nang leh Galkap ding bangzah awm thei cih a theih nawp man uh hi lel hi.\nHun hong pai zel ciangin mite in hih kisim thupina hong thei to sem sem uh in, numei leh naupang zong hong hel ta uh hi. Tuhun a i theih dana Census kician pen USA tein kum 1790 in na pan uh hi, England leh France in zong kum 1801 kum pek in na pan khin uh hi. Tuhun ciang leitung gam a tamzaw in mihing kisimpina(Census) ki nei ciat hi.Gam khen khat gentehna in Afghanistan khawngah bel census awm lo hi.\nIndia gam zong kisimpina a pan baih mah mah gam khat na hi vanglak hi. Nidanglai Ashoka hunlai(3BC) hunlai in zong na kism ngei uh hi. Kum 1867-1872 sungin India gam mun tuam tuamah British Kumpi te in kisimpina na neihpih uh hi.Hun man taka kum 10 hala kisimpina neih lian bel kum 1881 pan ahi hi. Kisimpi nunung pen 2011 pen a 15 veina hong hi ta hi. Kum 2011 kisimpina ah Inn 24 Crores, District 640, Tehsils 5767, Towns 7742 leh Villages 6Lakhs awm hi. Kum 2011 pen Census dangte tawh a kibat lohna khat pen Unique Identification Number(UID) kizang hi.Mima khatciat hi tawh kiciamteh hi.Hih Census a sum kizang zong tawmlo hi RS 2209 Crore tak pha hi.\nMihing kisimpina(Census) a kikaikhawm thu tuam tuam te pen thupi mah mah in bengvakna tampi hong guan hi. A diakin kumpi lam thunei te Planning leh Policy bawlte adingin nuamtuam mah mah ding hi. Laisin (Research Scholar) te adding in zong source hoih mah mah khat hong suak hi. India gamah Political Demand khat peuh peuh akibawl ciang, kumpi in Census ah mihing bangzah pha uh hiam cih en masa uh hi. Tua ahih manin minam tuam tuamte in Census ah a nam uh a tam thei thei kilang leh deih uh hi.Mi pawlkhat in bel thupi ngaihsut lo in Census Enumerator te hongvak ni ding khang ciang lo peuh kuan san uh hi. Tua ding hi lo in thupi ngaihsuta dotnate hoih taka dawn ding hi zaw hi.\nGelh - Thangpi Naulak\n( http://thangpinaulak.blogspot.com )\n(Hih pen laigelh Thangpi Naulak in Mipisimna(Census) pianna thu leh India gam Census bulphuh in a at hi in, Kawlgam sung aa om Zomi te'n zong Kawlgam bulphuh aa i at aom leh sangtheisiam@gmail.com ah nong khak nangun cih hong ngen beh ingh. Lungdam.)\nItem Reviewed: MIHING KISIMPINA (Census) THU. Gelh - Thangpi Naulak Description: Rating: 5 Reviewed By: Cinpu Zomi


url: =Solkha Tang Nuai Ah Tedim Khuapi - 10\nTedim khuasung pen lampi a kibawl laitak ahih hangin motor cycle (India lam ah Bike kici zaw) pen na tam mahmah in numeino kum 10 khawng pha pan inteh cih dingte nangawn in a break nangawn sik banlo in ding gegaw in tuanga taipih veuveu mawk uh hi. Limtak in ngaihsun leng bel kidophuai zaw mawk hi. Khuaneuzaw, mawtaw lampi a golzaw a omnailohna lam pan zong mite bike tawh hong kikhawh zaza in khuapi sung ah lampi na golzaw deuh ahih manin hat tai zaw kaan uh hi. Limtak ngaihsun kik leng bel 'mihing i lungmuan ciang tuahsiatna tawh kinai hi' cih bangin nuam i sak luat laitak i siatna ding kidawmlo in omkhak theih a, tuahsiat ding baihzaw thei hi. Tua manin kidop mahmah tek ding a kisam hi. Mawtaw pen mihing tha tawh a pai hilo in leisung pan kitokhia tui thanei tawh a kihal, a meikuang khauhlua a kikhawh vava ahih manin kidop theih bangbanga kidop huai mahmah kasa hi.\nInn lamte in hong muang mahmah uh hi: Gamdang om Zomite pen innlam a om innkuanpihte, u leh nau leh beh leh phung, khua leh tui leh minam in hong muang mahmah, hong it mahmah, hong ngai ngaungau uh hi, cih mangngilh kei ni. Hong muandan uh pen 'nisim antang in thu na ngen un' cile uh cin zong hong mang ding uh a, anne lo takpi in nang adingin thu hong ngetsak ding uh a, anngawl in puksi ngam ding uh hi. Tua zah in hong muang in hong it in hong ngai uh a, hong phawk mahmah uh hi cih mangngilh kei ni. Hong mu nuam mahmah, hong hopih nuam mahmah, na aw uh za nuam mahmah, na meel uh mu nuam mahmah, na nasep uh thei nuam, na cidam uh hiam, damkei uh hiam cih thei nuam mahmah hi. Tua ahih manin na innlamte uh tawh na kizopna uh nakpi takin na 'kipsak' na khosak, na hoihsak un. A tuabangte thupha saan leh a tuabanglote thupha saan kibanglo dingin ka um hi. Zong dik takpi dingin ka um hi. Itna, phawkna, ngaihna, lainatna, deihsakna, khualna, huaina, angvanna, etc cihte na khahsuah kha peuhmah kei un. Tuate na khahsuah uh leh a piangding, a gah omlo in a huut ding mihing gelna tampi hong piang kha ding hi. Tua manin inn lam tawh kizopna khau na tatsak het kei tapeuh un.\nTu in zong na inn lam uh hopih in na aw zasak in thuhoih thupha puak unla, a hoih na theih uh leh hilh in, a sia na theih uh leh kidawm dingin vaikhak unla, a sephuai a om leh sepdingin tawsawn un. Kisik hethetlo ding hi uhteh. Lai Siangtho sunga Paunak bangin hong gahpha mahmah dinga, ahihlote a hong gahpha deksuailo ding hi.\nPapi khat ka hopih khak bang, a tate khat Australia ah om, adangte pawlkhat USA ah om hi. A tate in 'ak na khawi in' ci in khawi pah hi. Na nasem kei in, na kitawldamsak in cii, semlo pah, tawldam theithei a om hi. Inn ding na kitawm in, taihinn dawl tuazah na lam in ci...kipat sawmsawmta hi. A zaina, a dung, a vai tuazah a cihte zong gamdanga om a tate gen dan bangbangin hih linlian hi. Khatzong pelemsak lo hi. Tua zah in na nu leh na pa in hong muang, hong thusim in, hong it uh a, hong ngai mahmah in hong it ngaungau uh a, hong phawkvanvan uh hi. Hong itna uh thukkiklo in om kei in, na thukkik theih lai in!\nZomi sungah nahoih sem a sihpih ngam donga pang ngam sangin a hoihlo lam sema minsia giapgiap ngam khawng i omloh manin i minam hong khangto ding hi. Ruth banga mohoih a minthangte a kipahtawi mah bangin 'nung leh ma' khena, sutuah a, a kitawngsakte zong i omloh manin mi hampha i suak ding hi. I khua i tui puah in zuun in kem in i khual bangin i innkuan, i u leh nau sung zong i puah ding a, 'inn gua hah masa' i hih nak leh gam gua zong kihah khawm hamtang ding hi. Tuate i thupha ding ahi hi. Tua ahih manin tulai leitung thu kizak ziauziau a baihna ah a hoih i theihte kizak pahpah in kihilh pahpah in kipiasawn pahpah ni. I khua ah innhoih lam in i khua ah lohoih nei in, i khua ah sumbuk gol bawl leng i khua a nuamsa hi ding a, i khua in a noptuampih hipah ding hi.\nTua ahih manin Zomi leh Zogam khantohna dingin nang leh kei in mawhpuak lianpi i nei hi, cih mangngilh ngei kei ni. Tun in sep kei leh zingciang kisem kha nawnlo thei hi. Nang sanga sem theizaw, nangsanga pilzaw, nang sanga hih theizaw, nang sanga hauzaw leh nang sanga mite muanzawk khat hong khang ziau thei a, nang na val ziau kha ding hi. Tua manin na sep theih laitak in kipan inla, zuun in, puah pah in.\nKa lunggulhna leh ka zinna pan ka muh kong koh pak ahi hi. Tampi gen ding omlai...nidang ciang zom lai ni. Sial khawi ding, bawng khawi ding, ak khawi ding, etc leh gam halloh ding, gam kep ding, singkung lopa it in kem ding, huan bawl in mehteh mehgah ne ding, sumbuk bawl in van hoih van manpha zuak ding cihte gen khin manlo ding hi hang. Nek leh dawn a baihsa a nek ziau dinga kibawl kizuakte ki tamnek lua hiam khangthakte in a nu leh pa cia pha nawnlo in 'khek' thei mahmah hi. Minam khangto te a ta, a tute gol semsem hi. Nek leh dawn hoih in sum leh pai khanga, mite zong gol semsem hi. Gen ding tam, ngaihsut ding tam, i hih theihna khat ah kipan pah lel ni.\nZomi te ki itna thu - Pa Vial Khan Dai in Siapi Smith Ngulh Za Thawng Sagawh Va Siim: Zomi te pen a ki it venvente hi hang cih ka va mu a, ka khawmpi siim tawh kituak ka sa mahmah hi. Siapi Smith Thawng pen a min ka zakzak hang amah ka muhcilna hi. Ka zanna ah, amah a thei tel mahmahte in a genna ah, a kiniamkhiat, a heh ngeilo pasal, a lungduai leh a lungnem, a pil mahmah ahih hang a kiphasaklo, a lungtom lam a kimu ngeilo Zomi pasal hi ciin kiciamteh hi. Tua banga mihoih leh migi, mi lungduai leh mikholh nuam (mi khempeuh tawh kikhawl thei pahpah) ka muh tam nai hetlo hi. Tutung Zomi Khawmpi ah kimu thei in thungai khawm, a thugen zong za kha ka hih manin hampha ka kisa mahmah hi.\nTua bek hilo in, a pano, Pu Dai in amah vaitunna leh thupha piakna in voktalpi khat gawh a, anne dingin GZA Khawmpi a pai makaiteng sam zihziah hi. Kei zong 'Hausa ziak in kuangzawn ban' a kicih bangin Khawmpi siim khat ka hihna tawh, leh meltheih ahihna tawh hong sam kha uh a, ka va kihel thei hi. Pa Dai pen a pension ma-in compounder hi a, khua tuamtuam ah Medical Doctor om nailoh na ah cidamna lam khempeuh a sem ngei ahi hi. Japan Gal hun khawng pek pan a sep hi in tu in bel tawlnga ta a, a zi Pi Ngai tawh, a tate a tute tawh om khawm in teeng khawm uh a, lungnuam takin om uh hi.\nVoktal khat bek kigo hinapi a huan dan a tuamtuam - zo huan, mang huan, cih bang a tuamtuam in nasia tak limtak in na huan uh gilvun kikang piupeu in ka ne uh hi. Vokngoi sungah 'taangman thun' ka nek patna hi!\nZongeina hon khat temtat, meisem, meimut, singkung kah, cihte ka gennop hang hun hong sau lua ding ahih manin tam gen nawn kei ni in, ka facebook ah a maan suang khin ing.\nEBC Biakinn, Myoma ah thugen: Ka lamet ngam hetloh in Evangelical Baptist Convention biakinn ah Nipini zingsang kikhop thugenna hun hong kipia a, lamdang bang kasa liang hi. Kikhawm pen biakinn sung dim zihziah a 420 pan 450 kikal pha ding hi ciin hong gen uh hi. Tuazah a tam mipi mai ah ka khatvei thugenna ding ahih manin ka kihta sim pian hi. Ahi zongin thungen in Topa tungah ka ap a, thugen ding saupi a kigingkhol ngeilopa in nai khat val, minute 75 bang thu ka gen kha mawk hi. Siapi Rev. Dr. Do Suan Mung te kikhopna pawlpi hi in Sia Rev. Nang Lian Kap in Senior Pastor a sepna pawlpi ahi hi. Zomi lasiam Sianu Cingsan te pawlpi hi a, cidamna lam medical Doctor Sian Za Kham te pawlpi ahi hi. Kikhop nuam in mipi zong lusu om peuhmah lo a, khiatna nei mello a khutbet ziahziah cihte om hetlo hi. Picing takin khutbet taak mahmah te bek beng uh a, a kullopi in Hallelujah ciin zong kiko mawkmawk lo uh hi. A cihtaakte ah lah kidam hetlo in ci ziahziah uh ahih manin pawlpi gina leh pawlpi picing khat hi cih a kilatna ahi hi. Cihnopna ah kikhopna pawlkhat ah khutbet taak mello khawngah zong a kilawmsakna cih bangin khut kibeng mawkmawk a, thupi hetlo in limtak ngaihsun leng bel a haivai hizaw phial hi. Tedim khua a pawlpi liante ah tua bang omlo, mulo ka hih manin picing leh a khangto pawlpi hi cih kitel kasa a, Pasian thu leh Lai Siangtho thu tawh limtak kalsuan in pawlpi mite zong kipantah hi cih mipi gamtat luhek pan kitheithei hi. Tua bang mun thupi ah ka kikhop khak pen hampha ka kisa takpi hi.\nKikhop tawp ciangin Siate leh Makaite in niangtui hong dawnpih in, hong tutpih uh a, hong kikholhpih in 'zu kong lup uh hi' ciin Zongeina bangin hong vaitun hong thupi bawl uh hi. Tua bang ka tam tuah hetloh ahih manin angtang ka kisa a, hampha zong ka kisa mahmah hi. Leitung level ah tua bang gamtatna pen Zomi te in a zang ziahziah ta kihi mawk hi. Zomite nasia lua hi hang ciin mikang gam a khangto masate gamtat dan a kizangthei himawk in ei zong a khangto hi hang cih a kilatna hipah hi.\nZolai ah i sin, i siamnel mahmah kammal, Z - Zomi te hanlungciam khangto diam! cih pen a kitungtung hita hi. Zomi te Pasian huhna tawh i tunna ciangciang, i muhna ciangciang, i theihna ciangciangah a kilawm in kigamta thei, a hoihzaw tawh kilamto thei, a kilawmzaw nuntakzia i theih leh kizangthei pah hi. Tua pen i Zolai sin a gah i lawhna, Sianmang banzaal zong ahi hi. A kiphasak dingte i hi kei a, hong huaina khempeuh hanga lungdam koko dingte i hizaw hi. Topa in hong huailo hileh eite bang i suak zentam. Topa ei adingin hoih mah si e!\nTopa hoihna sinsin, mumu ni in Ama hong piak thuphate zong simsim ni. A lungdam Zomi te thupha ngah minam ihi hi. Topa hoihna sin unla, hoih hi, ciin thei un...